Bukedde Online - Gavumenti etulanga bwemage tetulina kigendererwa kya kunyiiza bakulu\nRagga Dee awanda muliro\nAbbey Musinguzi ne Andrew Mukasa nga bibasobedde oluvannyuma lw'ekivvulukyabwe okusazibwamu\nAbategesi b'ebivvulu, Abbey Musinguzi owa Abtex Productions ne Ssaalongo Andrew Mukasa owa Bajjo Events bali mu maziga olw'okufiirwa obukadde bwa ssente.\nPoliisi eyimirizza ekivvulu kyabwe ‘‘Ekyepukulu Ani Asinga 2019'' nga kibulako ennaku bbiri zokka okubaawo. Babadde bakitadde mu kisaawe e Wankulukuku ku Ssande eno nga August 4, 2019.\nOmwogezi wa poliisi mu Kampala n'emiriraano, Patrick Onyango yategeezezza nti yafuna ekiragiro okuva mu bakamaabe nti ekivvulu ekituumiddwa ‘Ekyepukulu'' kisaziddwaamu. Yagambye nti, kino kyasaliddwaawo oluvannyuma lw'okufuna amawulire ameekusifu nga galaga nti wabadde wayinza okubeerawo embeera eteri ya butebenkevu eri abantu abangi ababadde basuubirwa okukyetabamu wamu n'eri abategesi b'ekivvulu kino.\nBino bigenze okujja nga Ssaalongo Andrew Mukasa owa Bajjo Events awerennemba n'emisango gy'okuvvoola n'okugezaako okunyiiza Pulezidenti w'eggwanga. Yakwatibwa nga June 15, 2019 ne bamutwala mu kkooti n'asindikibwa e Luzira gye yamala akabanga oluvannyuma kkooti n'emuyimbula.\nEnsonda mu poliisi ziraga nti, okusinziira ku ngeri Bajjo ne Abtex gye babadde balangamu ekivvulu kino n'okulaga nti be bagenda okubeera ba MC, kyandiba nga babadde n'ebigendererwa ebirala ebitali bya kusanyusa bantu.\nWaliwo ebigambibwa nti bano balina akakwate ku mubaka wa Kyadondo East era omukulembeze w'ekisinde kya People Power, Robert Kyagulanyi nga balowooza nti agenda kubeerayo.\nEra abategesi babadde bawoza nti, ssente zonna ezigenda okuva mu Kyepukulu bagenda kuzeeyambisa okuggya abasibe mu makomera ag'enjawulo naddala abaasibwa olw'engassi eri wakati wa 10,000/- ne 500,000/- ekibadde kiraga nti balina bigendererwa birala si kusanyusa bantu.\nN'abayimbi be babadde balanga mulimu abalina ennyimba ezikolokota gavumenti.\nAbtex yategeezezza nti, bafiiriddwa obukadde obusukka mu 500 ze batadde mu bintu eby'enjawulo omuli: Okusasula abayimbi abasoba mu 100 be babadde balanga, okulanga ku ttivvi ez'enjawulo, leediyo, okulanga mu mpapula omubadde ne Bukedde, okukubisa bbaana, okusasula ebyuma, ekisaawe ky'e Wankulukuku, emisolo, abagenda okukola ku bukuumi n'ebintu ebirala bingi. Baasabye Gavumenti okubalowoozaako kubanga gino gye mirimu mwe baggya fiizi z'abaana n'okubaliisa.\nOwa BIDCO agayizza Villa ya Mutebi\nBunnamwaya eri wazibu


“Mugende Mufuule Abantu b’Omu Mawanga Gonna Abayigirizwa”—Matayo 28:19 | Ogw’Okusoma\n“Mugende mufuule abantu b’omu mawanga gonna abayigirizwa, nga mubabatiza . . . , nga mubayigiriza okukwata ebintu byonna bye nnabalagira.”—MAT. 28:19, 20.\nENNYIMBA: 141, 97\nABAJULIRWA BA YAKUWA BAKYOLESE BATYA NTI BA NJAWULO BWE KITUUKA KU . . .\nbubaka bwe babuulira n’ensonga lwaki babuulira abantu obubaka obwo?\nnkola ze bakozesa nga babuulira?\nbitundu mwe batuusizza obubaka bwabwe?\n1, 2. Bwe tulowooza ku bigambo bya Yesu ebiri mu Matayo 24:14, bibuuzo ki bye tuyinza okwebuuza?\nKA KIBE nti abantu bakkiriza obubaka bwaffe oba nga batuyigganya, bangi bakikkiriza nti Abajulirwa ba Yakuwa bakola omulimu gw’okubuulira n’obunyiikivu. Oyinza okuba ng’olina n’abantu b’omanyi mu kitundu kyammwe abatakkiriza bubaka bwaffe naye ate nga batussaamu ekitiibwa olw’omulimu gwe tukola. Yesu yagamba nti amawulire amalungi ag’Obwakabaka gandibuuliddwa mu nsi yonna. (Mat. 24:14) Naye tumanya tutya nti omulimu gwe tukola gutuukiriza obunnabbi obwo Yesu bwe yayogera? Ddala kiba kituufu okugamba nti ffe abakola omulimu ogwo?\n2 Amadiini mangi gagamba nti gabuulira Enjiri, oba amawulire amalungi. Kyokka emirundi mingi amadiini ago gakoma ku kuleeta bantu kuwa bujulizi, oba ku kubuulira ku katuuti, oba ku kuweereza programu ku mikutu gy’empuliziganya. Ate amalala geemalidde ku kugaba buyambi oba okutumbula eby’obujjanjabi n’eby’enjigiriza. Naye mu kukola ebintu ebyo baba batuukiriza omulimu Yesu gwe yalagira abayigirizwa be okukola?\n3. Okusinziira ku Matayo 28:19, 20 bintu ki ebina abagoberezi ba Yesu bye balina okukola?\n3 Abayigirizwa ba Yesu baalina kubeera bubeezi awo nga balindirira abantu okujja gye bali? Nedda! Oluvannyuma lw’okuzuukira, Yesu yayogera n’abayigirizwa be abawerako n’abagamba nti: “Mugende mufuule abantu b’omu mawanga gonna abayigirizwa, nga mubabatiza . . . , nga mubayigiriza okukwata ebintu byonna bye nnabalagira.” (Mat. 28:19, 20) N’olwekyo, waliwo ebintu bina abagoberezi ba Yesu bye balina okukola. Balina okufuula abantu abayigirizwa, balina okubabatiza, era balina okubayigiriza. Naye kintu ki kye balina okusooka okukola? Yesu yagamba nti: “Mugende”! Ng’ayogera ku kiragiro ekyo, omwekenneenya wa Bayibuli omu yagamba nti: ‘Buli mugoberezi wa Yesu alina okukolera ku kiragiro ekyo, ka kibe nga kitegeeza kugenda mu bitundu eby’okumpi oba eby’ewala.’—Mat. 10:7; Luk. 10:3.\n4. Yesu okugamba nti abayigirizwa be bandibadde ‘bavubi b’abantu’ kiraga ki?\n4 Yesu yali alaga nti omulimu ogwo buli omu ku bagoberezi be yandibadde agukola ku lulwe oba yali alaga nti bandibadde bagukolera wamu mu ngeri entegeke obulungi? Okuva bwe kiri nti omuntu omu tasobola kugenda mu “mawanga gonna,” Yesu yali alaga nti omulimu gw’okubuulira gwandikoleddwa abantu bangi abategekeddwa obulungi. Yesu era yagamba nti abayigirizwa be bandibadde ‘bavubi b’abantu.’ (Soma Matayo 4:18-22.) Okuvuba Yesu kwe yali ayogerako si kwekwo okukolebwa omuntu omu asuula eddobo mu nnyanja n’atuula butuuzi awo ng’alindirira eddobo eryo likwase ekyennyanja. Mu kifo ky’ekyo, yali ayogera ku kuvuba okw’okukozesa akatimba, omulimu ogutali mwangu era ogwetaagisa abantu abawerako okukolera awamu.—Luk. 5:1-11.\n5. Bibuuzo ki ebina ebyetaaga okuddibwamu, era lwaki?\n5 Okusobola okumanya baani ababuulira amawulire amalungi leero nga Yesu bwe yagamba, twetaaga okufuna eby’okuddamu mu bibuuzo bino ebina:\nBubaka ki obulina okubuulirwa?\nKigendererwa ki kye tulina okuba nakyo nga tukola omulimu gw’okubuulira?\nNkola ki ze tulina okukozesa?\nOmulimu gw’okubuulira gulina kukolebwa ku kigero ki era kumala bbanga ki?\nEby’okuddamu mu bibuuzo ebyo bijja kutuyamba okumanya baani abakola omulimu gw’okubuulira nga Yesu bwe yagamba era kijja kutuyamba okuba abamalirivu okweyongera okugukola.—1 Tim. 4:16.\n6. Kiki ekikukakasa nti Abajulirwa ba Yakuwa be babuulira obubaka obusaanidde okubuulirwa?\n6 Soma Lukka 4:43. Yesu yabuulira “amawulire amalungi ag’Obwakabaka,” era ayagala abayigirizwa be bakole kye kimu. Baani ababuulira amawulire ago mu “mawanga gonna”? Ekyo kyeraga bwerazi nti be Bajulirwa ba Yakuwa. Ekyo n’abantu abataagala Bajulirwa ba Yakuwa bakikkiriza. Ng’ekyokulabirako, lumu omukulembeze w’eddiini omu omuminsani yagamba Omujulirwa wa Yakuwa omu nti yali abaddeko mu nsi ezitali zimu era nti yabuuza Abajulirwa ba Yakuwa abatali bamu mu nsi ezo zonna nti: ‘Bubaka ki bwe mubuulira?’ Kiki kye baamuddamu? Omukulembeze w’eddiini oyo yagamba nti: “Bonna baali basiru nnyo, kubanga banzirangamu ekintu kye kimu nti: ‘Amawulire amalungi ag’Obwakabaka.’” Naye ekituufu kiri nti, Abajulirwa ba Yakuwa abo tebaali basiru, wabula ekyo kye baamuddamu kyalaga nti bali bumu, ng’Abakristaayo ab’amazima bwe balina okubeera. (1 Kol. 1:10) Ekyo kye baamuddamu kituukana bulungi n’obubaka obukulu obuli mu magazini y’Omunaala gw’Omukuumi Alangirira Obwakabaka bwa Yakuwa. Magazini eno kati efulumira mu nnimi 254 era kopi za magazini eyo ng’obukadde 59 ze zikubibwa buli lukuba. Eno ye magazini esinga okukubibwa n’okusaasaanyizibwa mu nsi yonna.\n7. Kiki ekiraga nti abakulembeze b’amadiini ga Kristendomu tebabuulira bubaka bulina kubuulirwa?\n7 Abakulembeze b’amadiini ga Kristendomu, tebabuulira bikwata ku Bwakabaka bwa Katonda. Abamu ku bo ababwogerako bagamba nti Obwakabaka bwa Katonda buli mu mitima gy’abantu. (Luk. 17:21) Tebayamba bantu kumanya nti Obwakabaka bwa Katonda gavumenti ey’omu ggulu, nti Yesu Kristo ye Kabaka waabwo, nti bwe bwokka obujja okumalawo ebizibu abantu bye balina, era nti mangu ddala bujja kumalawo ebintu byonna ebibi ebiri mu nsi. (Kub. 19:11-21) Mu kifo ky’ekyo, Yesu bamujjukira ku Ssekukkulu ne ku Ppaasika. Kirabika tebamanyidde ddala ebyo Yesu by’ajja okukola ng’afuga ensi nga Kabaka. Okuva bwe kiri nti abakulembeze b’amadiini abo tebabuulira bubaka busaanidde kubuulirwa, tekitwewuunyisa nti tebamanyi na kigendererwa abagoberezi ba Yesu kye bandibadde nakyo nga bakola omulimu gw’okubuulira.\nKIGENDERERWA KI KYE TULINA OKUBA NAKYO?\n8. Kigendererwa ki ekikyamu kye tutasaanidde kuba nakyo nga tukola omulimu gw’okubuulira?\n8 Kigendererwa ki kye tulina okuba nakyo nga tukola omulimu gw’okubuulira? Tetusaanidde kuba na kigendererwa kya kufuna ssente tusobole okuzimba ebizimbe gaggadde. Yesu yagamba abayigirizwa be nti: “Mwaweebwa buwa, nammwe muwenga buwa.” (Mat. 10:8) Ekigambo kya Katonda tekirina kutundibwa. (2 Kol. 2:17) Abo ababuulira tebalina kukola mulimu ogwo lwa kwagala kubaako kye beefunira. (Soma Ebikolwa 20:33-35.) Wadde ng’obulagirizi obwo butegeerekeka bulungi, amakanisa agasinga obungi geemalidde ku kusolooza ssente mu bantu oba okukola ebintu ebisobola okugayimirizaawo mu by’ensimbi. Balina okusasula abakulembeze baago awamu n’abantu abalala abakola ebintu ebitali bimu mu makanisa ago. Abakulembeze b’eddiini za Kristendomu abasinga obungi bafunye eby’obugagga bingi.—Kub. 17:4, 5.\n9. Abajulirwa ba Yakuwa bakiraze batya nti balina ekigendererwa ekirungi nga bakola omulimu gw’okubuulira?\n9 Kiki ekimanyiddwa ku Bajulirwa ba Yakuwa bwe kituuka ku kukuŋŋaanya ssente? Ssente ze bakozesa mu mulimu gwabwe ziweebwayo kyeyagalire. (2 Kol. 9:7) Tebasolooza ssente mu Bizimbe byabwe eby’Obwakabaka oba ku nkuŋŋaana zaabwe ennene. Wadde kiri kityo, omwaka ogwayita, Abajulirwa ba Yakuwa baamala essaawa ng’obuwumbi bubiri nga bakola omulimu gw’okubuulira amawulire amalungi, era okutwalira awamu buli mwezi baayigiriza Bayibuli abantu abasukka mu bukadde mwenda ku bwereere. Ng’oggyeko okuba nti tebasasulwa olw’omulimu gwe bakola, ssente zonna ze bakozesa nga bakola omulimu ogwo be bazeesasulira. Ng’ayogera ku mulimu Abajulirwa ba Yakuwa gwe bakola, omusajja omu yagamba nti: “Ekigendererwa kyabwe ekikulu kya kubuulira na kuyigiriza. . . . Tebalina bakulembeze basasulwa, era ekyo kibayamba obutasaasaanya ssente nnyingi.” Kati olwo lwaki tukola omulimu gw’okubuulira? Omulimu guno tugukola kyeyagalire olw’okuba twagala Yakuwa ne bantu bannaffe. Okuba nti tukola omulimu gw’okubuulira awatali kuwalirizibwa, kituukiriza obunnabbi obuli mu Zabbuli 110:3. (Soma.)\nNKOLA KI EZIRINA OKUKOZESEBWA?\nTubuulira buli wamu we tusobola okusanga abantu (Laba akatundu 10)\n10. Yesu n’abayigirizwa be baakola batya omulimu gw’okubuulira?\n10 Yesu n’abayigirizwa be baakola batya omulimu gw’okubuulira? Baagendanga eri abantu yonna gye baali basobola okubasanga, mu bifo ebya lukale ne mu maka gaabwe. Ate era baabuuliranga nnyumba ku nnyumba nga banoonya abantu abaagala okuyiga amazima. (Mat. 10:11; Luk. 8:1; Bik. 5:42; 20:20) Enkola ey’okubuulira nnyumba ku nnyumba yabasobozesa okutuuka ku bantu aba buli ngeri.\n11, 12. Kiki kye tuyinza okwogera ku ngeri amadiini ga Kristendomu n’Abajulirwa ba Yakuwa gye bakozeemu omulimu gw’okubuulira amawulire amalungi?\n11 Amadiini ga Kristendomu gagoberedde enkola Yesu n’abayigirizwa be gye baakozesa? Abagoberezi b’amadiini ago omulimu gw’okubuulira bagulekera bakulembeze baabwe bokka abasasulwa ssente. Kyokka mu kifo ky’abakulembeze b’amadiini ago okubeera “abavubi b’abantu,” kye basinga okufaako kwe kukuuma “ebyennyanja” ebiri mu makanisa gaabwe. Kyo kituufu nti oluusi abakulembeze b’amadiini abamu bagezaako okukubiriza abantu baabwe okubuulira. Ng’ekyokulabirako, mu mwaka gwa 2001, Ppaapa Yowaana Pawulo II yagamba bw’ati mu bbaluwa emu gye yawandiika: “Emyaka bwe gizze giyitawo, nzize nkubiriza abantu okwenyigira mu nkola empya ey’okubuulira enjiri. Kati nziramu okubakubiriza . . . Tulina okukulaakulanya omwoyo omutume Pawulo gwe yayoleka, bwe yagamba nti: ‘Zinsanze bwe sibuulira bantu Njiri.’” Ppaapa yagattako nti omulimu ogwo “tegusaanidde kulekerwa bakulembeze bokka, naye abantu ba Katonda bonna balina okugukola.” Naye ddala abantu bameka abaanukudde omulanga ogwo?\n12 Ate bo Abajulirwa ba Yakuwa? Be bokka ababuulira abantu nti Yesu yatandika okufuga nga Kabaka mu 1914. Nga Yesu bwe yalagira, omulimu gw’okubuulira bagutwala nga mukulu nnyo. (Mak. 13:10) Ekitabo ekiyitibwa Pillars of Faith—American Congregations and Their Partners kigamba nti: “Ekintu ekisingayo obukulu mu bulamu bw’Abajulirwa ba Yakuwa, gwe mulimu gw’okubuulira.” Ng’ayogera ku ebyo Omujulirwa wa Yakuwa omu bye yayogera, omuwandiisi w’ekitabo ekyo era yagamba nti: “Bwe basanga abantu abalumwa enjala, abali mu kiwuubaalo, oba abalwadde, bafuba okubayamba, . . . naye tebeerabira nti omulimu gwabwe omukulu kwe kubuulira abantu nti enkomerero eneetera okutuuka era n’okubategeeza kye basaanidde okukola okusobola okulokolebwa.” Abajulirwa ba Yakuwa babuulira obubaka obwo nga bagoberera enkola y’emu Yesu n’abayigirizwa be gye baakozesanga nga babuulira.\n13. Omulimu gw’okubuulira gulina kukolebwa ku kigero ki?\n13 Yesu yalaga ekigero omulimu gw’okubuulira kye gwandituuseeko bwe yagamba nti amawulire amalungi gandibadde gabuulirwa “mu nsi yonna.” (Mat. 24:14) Abantu abandifuuse abayigirizwa ba Yesu bandibadde bava mu “mawanga gonna.” (Mat. 28:19, 20) Ekyo kitegeeza nti omulimu gw’okubuulira gwandibadde gukolebwa mu nsi yonna.\n14, 15. Kiki ekikakasa nti Abajulirwa ba Yakuwa batuukirizza obunnabbi bwa Yesu obukwata ku kubuulira amawulire amalungi mu nsi yonna? (Laba ebifaananyi ku lupapula 8.)\n14 Okusobola okutegeera engeri Abajulirwa ba Yakuwa gye batuukirizzaamu obunnabbi bwa Yesu obukwata ku kubuulira amawulire amalungi ku kiragiro eky’ensi yonna, ka tulowooze ku bino. Mu Amerika mulimu abakulembeze b’amadiini agatali gamu nga 600,000 ate ng’Abajulirwa ba Yakuwa abali mu nsi eyo bali nga 1,200,000. Abakulembeze b’eddiini y’Ekikatoliki mu nsi yonna bali nga 400,000. Omuwendo ogwo gugeraageranye n’omuwendo gw’Abajulirwa ba Yakuwa abeenyigira mu mulimu gw’okubuulira. Abajulirwa ba Yakuwa ng’obukadde munaana babuulira amawulire amalungi mu nsi 240. Mu butuufu, omulimu gwe bakola munene nnyo era guweesa Yakuwa ettendo n’ekitiibwa!—Zab. 34:1; 51:15.\n15 Abajulirwa ba Yakuwa tukola kyonna ekisoboka okutuusa amawulire amalungi ku bantu bangi nga bwe kisoboka ng’enkomerero tennajja. Eyo ye nsonga lwaki tuvvuunula era tukuba ebitabo ebyesigamiziddwa ku Bayibuli ku kigero ekitageraageranyizika. Ebitabo, magazini, tulakiti, n’obupapula obuyita abantu ku nkuŋŋaana ennene ne ku Kijjukizo bukadde na bukadde bikubibwa ne biweebwa abantu ku bwereere. Tukubye ebitabo ebitali bimu mu nnimi ezisukka mu 700. Kopi ezisukka mu bukadde 200 eza Bayibuli Enkyusa ey’Ensi Empya zikubiddwa mu nnimi ezisukka mu 130. Mu mwaka ogwayita gwokka, twakuba ebitabo ebyesigamiziddwa ku Bayibuli ng’obuwumbi buna n’ekitundu. Kati omukutu gwaffe ogwa Intaneeti guliko ennimi ezisukka mu 750. Ddiini ki endala gy’omanyi ekola omulimu gw’okubuulira ku kigero ekyo?\n16. Kiki ekiraga nti Abajulirwa ba Yakuwa balina omwoyo gwa Katonda?\n16 Omulimu gw’okubuulira gulina kukolebwa kumala bbanga ki? Yesu yagamba nti omulimu guno gwandibadde gukolebwa ne mu kiseera kyonna eky’ennaku ez’enkomerero okutuusa ‘enkomerero lwe yandizze.’ Ng’oggyeeko Abajulirwa ba Yakuwa, ddiini ki endala eyeeyongedde okubuulira amawulire amalungi mu nnaku zino ez’enkomerero? Abamu ku bantu be tusanga nga tubuulira bayinza okutugamba: “Ffe tulina omwoyo omutukuvu, naye mmwe mukola omulimu gw’okubuulira.” Naye eky’okuba nti tukola omulimu guno awatali kuddirira si bukakafu obulaga nti tulina omwoyo gwa Katonda? (Bik. 1:8; 1 Peet. 4:14) Oluusi n’oluusi abantu b’omu madiini amalala nabo bagezaako okukola ekyo Abajulirwa ba Yakuwa kye bakola, naye babuulirako katono ne babivaako. Abalala bakola omulimu gwe bayita ogw’obuminsani, naye bagumalamu ebbanga ttono ne baddayo mu byabwe. Abalala bagezaako okubuulira nnyumba ku nnyumba, naye bubaka ki bwe babuulira? Eky’okuddamu mu kibuuzo ekyo kiraga nti tebakola mulimu Yesu gwe yatandika.\nDDALA BAANI ABABUULIRA AMAWULIRE AMALUNGI LEERO?\n17, 18. (a) Lwaki tuli bakakafu nti Abajulirwa ba Yakuwa be babuulira amawulire amalungi ag’Obwakabaka leero? (b) Lwaki tusobodde okweyongera okubuulira?\n17 Kati olwo baani ababuulira amawulire amalungi ag’Obwakabaka? Tewali kubuusabuusa nti be Bajulirwa ba Yakuwa! Lwaki tugamba bwe tutyo? Kubanga ffe tubuulira obubaka obulina okubuulirwa, kwe kugamba, amawulire amalungi ag’Obwakabaka. Ate era olw’okuba tugenda eri abantu, kiraga nti ffe abakozesa enkola entuufu ey’okubuulira. Omulimu gw’okubuulira tugukola nga tulina ekigendererwa ekirungi. Tubuulira, si lwa kwenoonyeza ssente, wabula olw’okuba twagala Katonda n’abantu. Omulimu gwaffe ogw’okubuulira tugukola ku kigero ekikyasingiddeyo ddala, kubanga tubuulira abantu mu mawanga gonna aboogera ennimi zonna. Era tujja kweyongera okukola omulimu gw’okubuulira awatali kuddirira okutuusa enkomerero lw’enejja.\n18 Kituleetera essanyu lingi bwe tulowooza ku ngeri abantu ba Katonda gye bakolamu omulimu gw’okubuulira mu nnaku zino ez’enkomerero. Naye kiki ekisobozesezza abantu ba Katonda okukola omulimu ogwo? Eky’okuddamu kisangibwa mu bbaluwa omutume Pawulo gye yawandiikira Abafiripi. Yagamba nti: “Katonda y’abawa amaanyi okukola ebimusanyusa, abaagazise okukola era mukole.” (Baf. 2:13) Ka ffenna tweyongere okusaba Yakuwa atuwe amaanyi tweyongera okubuulira n’obunyiikivu tusobole okutuukiriza mu bujjuvu obuweereza bwaffe.—2 Tim. 4:5.


Bukedde Online - Abasawo bagaanyi Chris Evans okuddamu okwogerera ku ssimu\nAbasawo bagaanyi Chris Evans okuddamu okwogerera ku ssimu\nSsaabadinkoni w’e Luteete azzeemu okukwatibwa...\nPoliisi erondodde abatta omusuubuzi ne basobya...\nABABBI bateeze omuyimbi Chris Evans ne bamukuba ennyondo ku mutwe. Baamulese ataawa ne bamubbako mmotoka ye ekika kya ‘Wish’ ne babulawo.\nChris Evans mu ddwaaliro e Mengo eggulo. Ku kkono ng’alaga amabwa ge yafunye ku kigere nga bamukulula.\nOlwo zaabadde ssaawa 7:00 ez’ekiro mu bitundu by’e Lungujja. Agamba nti yabadde anoonya kyakulya ng’ava mu saluuni okumusala enviiri.\nOlwazze engulu n’akubira maneja we Geoffrey Kayemba eyamututte mu ddwaaliro e Mengo ne bamukolako n’oluvannyuma n’agenda ku poliisi y’oku Lubiri n’aggulawo omusango gw’okukubwa abantu babiri abaabadde ku bodaboda ne babba ne mmotoka ye ku fayiro nnamba SD REF: 03/08/05/2018.\nYagenze ne ku CPS n’aggulawo omusango gwe gumu ku fayiro nnamba 02/08/05/2018.\nChris Evans eggulo yazzeeyo mu ddwaaliro e Mengo, Dr. Kisembo Nnaalongo n’akola lipoota nga bamaze okumukuba ebifaananyi ku mutwe eyalaze nti ekiwanga, obwongo n’ebitundu ebirala biramu wadde yafunye obulumi ne bamulagira obutaddamu kwogerera ku ssimu okutuusa ng’ateredde.\nChris Evans yabadde n’ebiwundu ku mutwe nga bisibiddwako ‘bandegi’.\nEbirala byabadde ku bigere, mu kiwato, ku kibegabega ne ku ngalo. Chris Evans abeera e Mutundwe yategeezezza nti yabadde avuga mmotoka ye n’alaba aba bodaboda nga bamugoberera.\nYabeekengedde n’asiba mmotoka okulaba oba banaamuyitako kyokka nabo ne basiba.\nBwe yazzeemu okuvuga yayingidde ekikomera ky’omuntu ekitaliiko ggeeti abuzeebuze nti atuuse awaka kyokka ne bamulemerako.\nYagezezzaako okukuba enduulu kyokka nga yeesibidde mu mmotoka ekitegeeza nti tewali yamuwulidde ekyaleetedde ababbi okukuba endabirwamu n’eyiika ne bamukuba ennyondo ku mutwe ne bamusikamu ne bamusuula ebweru.\nBaagisimbudde ne bagezaako okugitwala n’asituka okubagoba nga bw’akuba enduulu ekyabanyiizizza ne bayimirira ne badda ne bamwongera okumukuba.\nKayemba yategeezezza nti bwe baavudde mu ddwaaliro baasibidde ku poliisi y’oku Lubiri ne baggulawo omusango ku bantu abatannaba kutegeerekeka n’okumubbako mmotoka ye ey’ekika kya Wish nnamba UAZ 399J.\nAbantu nga beetegereza mmotoka ya Chris Evans eyasuuliddwa e Mutundwe mu Kigagga Zooni.\nYategeezezza nti mmotoka yazuuliddwa ku makya ng’esuuliddwa mu Kabawo - Mutundwe kyokka nga bagisokoddemu ebyuma ebimu.\nWabula abantu baasigadde beebuuza engeri omuyimbi abeera e Mutundwe ate n’anona ebyokulya e Lungujja. Chris Evans yagambye nti e Lungujja gye bamusalira enviiri.\nOmuyimbi ono talina mukazi okuva lwe yatabuka n’eyali muninkiniwe Jamira Kalungi era awaka yasangiddwawo yekka nga yeebase.\nBino we bijjidde nga n’omuyimbi omulala, Moze Radio baakamukuba n’afa nga February 1, 2018 mu bbaala ya De bar e Ntebe era ateeberezebwa okumukuba, Godfrey Wamala Troy akyali mu kkomera.\nABAYIMBI ABALALA ABAZZE BAKUBWA N’OKUTTIBWA\nAK 47: Yakubwa kanyama mu bbaala e Kabalagala n’abulawo wabula AK n’afa mu March wa 2015 mu ddwaaliro e Nsambya.\nSara Nampijja eyali amanyiddwa nga Sera yafa mu ngeri etategeerekeka.\nDans Kumapeesa Puloduusa w’ennyimba yakubwa bakifeesi e Makindye n’afa nga wayise akabanga.\nOmuyimbi Master Blaster Omusudani yamukuba essasi n’afi irawo.\nDizzy Nuts: Yali muyimbi wa Bebe Cool mmotoka n’emutomerera e Kireka abantu ne bagamba nti eyamutta yakikola mu bugenderevu.\nBebe Cool: Yakubwa amasasi ku Centenary Park. Yajjanjabwa n’awona kyokka gye buvuddeko yafunye ssente okuva mu Gavumenti ez’engassi bwe yagiwawaabira mu kkooti.\nEby’olumbe lwa Ssebaana bizzeemu enkalu\nOkufuuka omuzira kya layisi mu Uganda


Bukedde Online - Ebya Chameleon biranze: Poliisi egguddewo fayiro endala\nEbya Chameleon biranze: Poliisi egguddewo fayiro endala\nMuganzi wa Nebanda ayogedde ebyama\nOmugagga Ssemwanga atuusizza ekyuma kya b...\nPOLIISI egguddewo fayiro ey’enjawulo okunoonyereza ku kufa kw’omuvubuka Robert Kalamagi agambibwa okwekumako omuliro ew’omuyimbi Jose Chameleone ogwamuviiriddeko okufa nga yaakatuusibwa mu ddwaaliro e Mulago.\nAkulira poliisi y’e Kajjansi Ibrahim Saiga yagambye nti, basazeewo okukung’aanya obujjulizi okuva mu bantu ab’enjawulo oluvannyuma lw’okufuna amawulire nga bwe waliwo ab’omuliraano abagamba nti baalaba omuvubuka ono ng’atulugunyizibwa era ne bamuyiira n’amafuta.\nYagambye nti omuntu yenna alina ky’amanyi ku kufa kuno waddembe okutuukirira poliisi n’awaayo obujulizi bwe nga ne poliisi ejja kugenda mu maaso n’okutuukirira abantu ab’enjawulo ng’ebaggyako sitetimenti.\nPoliisi ng’eri mu maka ga Chameleone e Seguku.\nAbooluganda lwa Kalamagi bagamba nti tewali nsonga lwaki poliisi ekkiriza ebigambo bya Chameleon, byokka so ng’ate waliwo abantu abaliraanyeewo abaalaba ekyaliwo kyokka nga poliisi tefuddeeyo kubayita kubaggyako sitatimenti zaabwe kubanga tebannaba kuyitibwa.\nAb'e Kasokoso ensonga z'ettaka bazitutte mu Palamenti\nEkizibu kya NRM kati kiri ne mu matabi gaakyo


Bukedde Online - FIFA ekakasizza ekisaawe kya KCCA\nMunnayuganda agucangira e Denmark yeegasse ku Cranes y'abakazi\nFUFA eddizza abantu\nEkibiina ekiddukanya omupiira mu nsi yonna ekya FIFA kiggye engalo ku kuzimba ekisaawe kya KCCA FC era ne bakwasa bannyinikyo ne FUFA satifikeeti ekkiriza okukisambirako emipiira gyonna eriri ku mutindo gw’ensi yonna.\nFIFA yakwasizza FUFA satifikeeti eriko omukono gwa Pulezidenti wa FIFA omuggya Fantino wiiki ewedde ng’eri ku nnamba AG 6271.1 era ng’ekkiriza ekisaawe kino okusambirwako emipiira okutuusa mu 2020.\nCEO wa FUFA Watson Edgar agambye nti guno gubadde mukisa era kya kwenyumiririzaamu kubanga amawanganga si mangi agaafuna pulojekiti ya FIFA eno emanyiddwa nga FIFA Challenge Programm eyaweebwa Uganda mu bukulembeze bw’eyali Pulezidenti wa FIFA Sepp Blatter omwaka oguwedde.\nFIFA yawaako ddoola z’Amerika 506,000.00 okuzimba ekisaawe kino nga bannyiniko aba KCCA baateekamu obukadde 320,000,000/= nga zaali zakusasula misolo mu URA okuyingiza mu ggwanga ebintu ebyakozesebwa okuzimba ekisaawe.\nKyazimbiddwa kkampuni ya Green Fields okuva e Rwanda.\nKino kye kisaawe ekyokubiri eky’ekiwempe mu Uganda ng’ekyasooka kiri Njeru okumpi n’e Jinja nga we wali ekitebe kya FUFA eky’ebyekikugu.\nJennifer Musisi nga ye Executive Director wa KCCA ne Pulezidenti wa FUFA Ying, Moses Magogo be baatongoza omulimu gw’okuzimba ekisaawe kino mu July omwaka oguwedde.\nOkusinzira mu Musisi, KCCA erina pulaani okuzimba amaduuka, paakingi ne woteeri okwetoloola ekisaawe kino wamu n’okuteekako amataala n’abawagizi nga bagulaba batudde mu bbanga ssi ddene.\nYing. Magogo yagambye nti buli ttiimu ya Super yaakufuna omukisa okusambira ku kisaawe kino egya liigi ng’ekwatagana ne KCCA FC.\nRugby Cranes etandise okwetegekera Namibia\nPoliisi erabudde abawagizi ba Besigye ku ffujjo\nOmulangira David Wasajja awagidde emisinde gy'ebyalo\nLatif Ssebaggala asuubizza okulwanirira ebyobuwangwa\nEbikulu mu tteeka lya â€˜Regional Tierâ€™ eryanjuddwa\nKabineti ekyusizza mu bbago lyâ€™etteeka lyâ€™abafuzi bâ€™ennono


Nyanjura oluvanyuma lw’okugwa ku bwa Sipiika, Lukwago amugonomoddeko obuwanika bwa KCCA – Watchdog Uganda\nOLUVANYUMA lwa Kkansala akiikirira e Ttendekero lye Makerere ku lukiiko lwa KCCA Doreen Nyanjura okulemererwa okutwala ekifo kyo bwa Sipiika bwe Kibuga Kampala, Loodi Meeya Erias Lukwago amakubagizza n’amulonda okubeera ow’ebyensimbi ne nzirukanya ye mirimu mu kibuga Kampala.\nBino bibaddewo ku mmande wakati ku mukolo ogubadde ogw’ekimpowooze eara nga gwetabiddwako abantu batono ddala, era nga abamu ku ba kkansala tebagwetabyeko.\nEkimu ku byewunyisizza ku mukolo guno kwe kuba nti omukubiriza w’olukiiko lwa KCCA eyakalondebwa Abubaker Kawalya omukolo guno tagwetabyeko ekileseewo abantu okulowooza nti enjawukana mu kkansala zandyeyongera okugenda mu maaso.\nLukwago era alonze kkansala Keneddy Okello okubeera nga yagenda okuvunanyizibwa ku bye nguudo.\nOluvanyuma lwa Nyanjura okugonomolwako ogufo gwe byensimbi, aweze nga bwagenda okugenda mu maaso n’omulimu gw’okulwanyisa obubbi bwe nsimbi mu kitongole kya KCCA, kyagambye nti abaamusuula balabika baalina ekobaane ly’okubba ensimbi nga teri abakuba ku mukono.\nOluvanyuma lw’okulonda olukiiko lw’agenda okuddukanya nalwo emirimu gye kibuga Loodi Meeya Erias Lukwago alabudde ba kkansala ba KCCA okukomya kyayise engambo ezivuddeko okwetematemamu.\nEtteka eppya elye kibuga Kampala liwa Loodi Meeya okulonda olukiiko lwalina okukola nalwo emirimu mu bbanga lya nnaku 14 zokka.\n12th January 2018 at 14:18\n27th February 2020 at 12:47


Bukedde Online - Oluwoko ddagala ku bulwadde bw'ebigenge n'ettalo\nKozesa kayungamagumba okujjanjaba amenyese...\nOmuvubuka ng'anoga ebikoola by'oluwoko.\nOBULWADDE bw'ebigenge buludde nga weebuli newankubadde ensangi zino busobola okukwata omuntu natasooka kubumanya nti bwebwo okutuusa lw'agenda mu ddwaaliro ne bamukebera.\nJane Nanteza omutuuze w'e Busuubizi mu disitulikiti y'e Mityana yagambye nti, ebigenge nga bikukutte tekiba kyangu kuwona naye bwe weeyambisa oluwoko osobola bulungi okutereera.\nBw'okizuula nti obulina sima emiranira gy'oluwoko ogyanikeko gikale oluvannyuma ogisekule ofunemu ensaano. Bw'omala okunaaba weesiige omubiri gwonna kubanga obulwadde buno butera kulabikira ku bigere naye bubeera mu mubiri gwonna. Buli lwe weesiiga kiyambako obuwuka obuleeta obulwadde buno okufuluma era kino kikole emirundi ebiri buli lunaku bw'onyiikira mu bbanga ttono ebigenge biwona. Akwatiddwa etalo naawe oluwoko lukujjanjaba bulungi.\nNoga ebikoola by'oluwoko bisekule bigonde bulungi funa ettaka ly'ekiswa ekifulufu litabule wamu n'ebikoola by'omaze okusekula genda nga weesiiga awali obuzibu. Bwe kuba kugulu kusiige kwonna kiyambeko okuziyiza obulumi okutambulira mu bitundu by'omubiri ebirala era mu ngeri y'emu kikole emirundi ebiri olunaku ku makya n'olweggulo.\nBw'oba weesiiga eddagala lino fuba okulaba ng'osiimuula ozza wansi kubanga gy'okoma okusiimuula ng'oza waggulu eddagala lino litambula n'obusagwa obuba buleeteddwa obulwadde obw'ettalo era bw'oteegendereza busobola n'okukutuuka ku mutima ate nga bw'osiimuula ng'ozza wansi obusagwa buba bufuluma bufulumi omubiri.


Bukedde Online - Omukazi ampa ssente n'alina empisa ng'ende n'aliwa?\nKabula kata embeera y'omuggalo okutwawula ...\nNnina abakazi babiri ng’omu ndaba alina empisa era ava mu maka malungi. Omulala ansiga obukulu era akola ng’ampa ku ssente naye talina mpisa buli kiseera abeera mu kuyomba.\nAnnangira ssente zampa ate tayagala mmanye wuwe. Nga Corona tannajja buli lw'abadde ayagala twesanyuse nga tugenda mu loogi era ng'ampaana nga bwe mmanyi okwesa empiki. Ssenga nkoze ntya kubanga ssente nzaagala.\nSsente mwana wange nnungi naye zirina we zikoma. Ate n'ekirala ssente bakola nkole. Omukyala ono alina ssente tayagala kukutwala wuwe naye ndowooza akikola nga tayagala kulaga nti akyaza omusajja oba si kyekyo ayinza okuba ng'alina abaana awaka nga tayagala kubalaga mbeera gyalimu kati ey'okufuna omusajja.\nEkirala ayinza okuba nga tayagala ogende wuwe kubanga tomanya ayinza okuba nga mufumbo; ng'alina omusajja. Ssente ozaagala naye omukyala ono akuwa ssente sooka omwetegereze ddala gwe musajja gw'ayagala wekka oba alina abasajja abalala. Kubanga ennaku zino abakyala tebakyatya bwenzi n'abafumbo benda.\nAte n'omuwala gw'ogamba nti alina empisa era ava mu maka malungi era olina okumwetegereza olyoke osalewo. Kubanga okusalwo olina kubeera n'omuntu okumala ebbanga.\nMu myaka ng'esaatu oba ena osobola okuyiga omuntu n'omanya oba ddala y'asaana okubeera mukyala wo. N'oyo akuwa ssente sooka omwetegereze bulungi.\nNnina abakazi babiri ng'omu\nndaba alina empisa era ava mu\nmaka malungi. Omulala ansiga\nobukulu era akola ng'ampa ku\nssente naye talina mpisa buli\nkiseera abeera mu kuyomba.\nAnnangira ssente zampa ate\ntayagala mmanye wuwe.\nNga Corona tannajja buli\nlw'abadde ayagala twesanyuse\nnga tugenda mu loogi era\nng'ampaana nga bwe mmanyi\nokwesa empiki. Ssenga nkoze\nntya kubanga ssente nzaagala.\nSsente mwana wange nnungi\nnaye zirina we zikoma. Ate\nn'ekirala ssente bakola nkole.\nOmukyala ono alina ssente\ntayagala kukutwala wuwe naye\nndowooza akikola nga tayagala\nkulaga nti akyaza omusajja oba\nsi kyekyo ayinza okuba ng'alina\nabaana awaka nga tayagala\nkubalaga mbeera gyalimu kati\nEkirala ayinza okuba nga\ntayagala ogende wuwe kubanga\ntomanya ayinza okuba nga\nmufumbo; ng'alina omusajja.\nSsente ozaagala naye omukyala\nono akuwa ssente sooka omwetegereze\nddala gwe musajja\ngw'ayagala wekka oba alina\nabasajja abalala. Kubanga ennaku\nzino abakyala tebakyatya\nbwenzi n'abafumbo benda.\nAte n'omuwala gw'ogamba nti\nalina empisa era ava mu maka\nmalungi era olina okumwetegereza\nolyoke osalewo. Kubanga\nokusalwo olina kubeera\nn'omuntu okumala ebbanga.\nMu myaka ng'esaatu oba\nena osobola okuyiga omuntu\nn'omanya oba ddala y'asaana\nokubeera mukyala wo. N'oyo\nakuwa ssente sooka omwetegereze\nOmuddugavu omulala attiddwa poliisi mu Amerika\nAbazza empapula z'okuvuganya mu People Power baweze 10,000


Bino byabadde mu Vatican, ekitebe ekikulu eky’Obukatoloki, omusika wa Petero gye yayise abakulembeze ba Sudan abamaze ebbanga nga banenehhana n’okuwakula entalo era ekikolwa ekyokubanywegera ku ngatto zaabwe kyabalese bakkakkanye.\nAbakulembeze ba South Sudan okwabaddeko Salva Kiir, Riek Machar, nnamwandu wa owa Dr. John Garang, Rebecca Garang n’abalala abaludde nga balwanagana mu lutalo olufiiriddemu abantu ne bizinensi nnyingi omuli n’eza Bannayuganda okufa ne bafiirwa obutitimbe bwa ssente.\nPaapa yabayise e Vatican okwongera okubatabaganya n’okubawa ku magezi ku ngeri gye bayinza okuddamu okukolaganira awamu, okuwa endagaano ze bazze bassaako emikono ekitiibwa, eggwanga lyabwe lifune emirembe.\nKatonda alonda abakulembeze babeewo mu kifaananyi kye ekitegeeza nti balina okukolerera abalala so si kwekolerera”.\nWadde ebigambo byabadde bya maanyi, akabonero k’okunywegera engatto kaabasusseeko era buli mukulembeze wa South Sudan ne bw’abeera ssentebe wa LC yamunywegedde engatto.\nBaabadde nga bataano wabula bonna baatidde nga buli gw’atuukako abula kuggyawo bigere bye naye nga tasobola.\nPaapa kino yakikoze kubalaga nti wadde wa njawulo ku bantu baabulijjo naye waabulijjo ng’abantu abalala era y’alina okuba ekyokulabirako, ekitegeeza nti abakulembeze abo balina okumanya nti ba wansi ku bantu be bakulembera.\nYabadde aggalawo olusirika olw’ennaku ebbiri ku Lwokubiri, mwe baayitidde okusabira emirembe e South Sudan.\nOlukuhhaana lwetabiddwaamu n’akulira Abakulisitaayo mu nsi yonna, Ssaabasumba Justin Welby (Archbishop of Canterbury).


Bukedde Online - Ebikendeeza amaanyi ga ‘saluti’\nEbikendeeza amaanyi ga ‘saluti’\nKola bino balo aleme kuwankawanka\nOMUSAJJA buli lwe yeebaka nga yeegalise saluti ekendeera amaanyi. Kye kiva kyetaaga okwegendereza ennyo sitayiro ey’omukazi nga y’ali waggulu bwe muba mu kaboozi. Era abaali bagezezza ku sitayiro eyo munajjukira nti tetera kulwawo.\nEba ya ddakiika waayi, nga ya nkoko. Era emirundi mingi ate sitayiro eno yeeyubula mangu n’efuuka ey’abatudde.\nKubanga omukazi awulira nga tafuna bulungi buwoomi era n’akwata omusajja n’amutuuza, nga ky’anoonya ye saluti okuddamu okufuuka omutayimbwa.\nKubanga saluti y’omusajja efuuka mangu ng’ekipiirapiira(olukoba lw’eggaali) olwo mwembi ne muba nga tewakyali kigendererwa okuggyako okuba ng’obwongo bwammwe bwe bwokka obubeeyimirira nga bubalaga nti muli ku kikolwa naye nga ‘waaka’ tawera.\nKiba kirungi omusajja yeebake nga yeegalise ng’ali mu mbeera gy’amanyi nti tewajja kuba kaboozi.\nOkugeza bw’aba ku bugenyi oba nga omukyala we mulwadde n’embeera endala yonna gy’aba alabye nga yeetaaga okukendeeza ku maddu ge ag’akaboozi. Era bwe muba nga mwandyagadde okuddamu akaboozi oluvannyuma lw’okumalamu akagoba, tekyandibadde kirungi musajja kwebaka nga yeegalise.\nWabula nga yeevuunise. Kubanga bwe yeevuunika, olwo ayungirawo n’asaza kimu. Oba kale waakiri yeebake amakiikakiika.\nAbasajja muyige kino. Bw’oba mu kitanda waakiri weefunye oba weevuunike naye eby’okwebaka nga weegalise mubiviireko ddala.


Bukedde Online - Emiggo n'ensambaggere bintamizza eddya\nOmulenzi wange mukopi\nBaze ye Kaddu ng’alina emyaka 70 kyokka andabizza ennaku eterojjeka. Nga Kaddu ansaba omukwano, yeegonza ne hhamba nti wadde mwavu kammuwe omutima gwange. Nagambanga mu mutima nti tujja kukola mpola twezimbe.\nBAKYALA bannange baabadde mu keetalo nga bakuza olunaku lw'abakyala mu nsi yonna, nga nze ndi waka mu maziga nnyiga biwundu by'emiggo n'ensambaggere baze bye yantuusizzaako.\nNze Nnaalongo Rose Tumusiime, 35, mbeera Buwaya Ssazi mu ggombolola y'e Kasanje mu disitulikiti y'e Wakiso.\nEkyasinga okuntengula, nalaba nga musajja mukulu ne nsuubira nti ajja kumpisa nga bbebi kubanga bulijjo mpulira bagamba nti abasajja abakadde bawembejja abakazi.\nEngeri gye yali attuuludde, nalowooza nti n'obwongo bukulu era waabuvunaanyizibwa. Namusanga alina abaana bataano era omukulu kati wa myaka 50.\nNze nalina omwana omu. Omusajja yali takola nga nze mpakasa ku kyalo ne nfuna ssente ezitubeezaawo n’abaana baffe.\nKaddu ekiseera kyatuuka n'atandika omulimu gw'okusima omusenyu mu poloti y'awaka, enfuna ye n’etereera era n'ansuubiza okunzimbira ennyumba kuba ebiseera ebyo nali mmuzaaliddeyo omwana.\nWabula bino byonna yansuubiza byoya bya nswa kuba waayita ekiseera kitono n'aganza muliraanwa waffe olwo ffe n’atutwala e Nsumba ennaku gye twagiyonkera obutaaba.\nEkisinga okunnyiiza, omusajja ono tampa kitiibwa yadde abaana be. Asusse okumpisa nga eky'oku ttale ng'ansiibya ku miggo n'ensambaggere n'obutalabirira baana bange ababiri be namuzaalira.\nEkyantabudde ne nsalawo okunoba, yankubye n’abaana bange n'okunsiba emiguwa.\nOlwamaze okundijja ku miguwa yadduse aleete ejjambiya anteme wabula yasanze nneesumuludde dda ne nziruka. Ensonga zino zansusseeko ne nzitwala ku poliis\nFfiga yange n'ekiwato mbyekakasa\nGomba ereese Omuzungu agiyambe okuwangula Amasaza


Jim Muhwezi addukidde mu kkooti enkulu ku by'ettaka - Radio Simba, The Best Luganda Station in the World !\nJim Muhwezi addukidde mu kkooti enkulu ku by’ettaka\nEyali Minisita avunaanyizibwa ku by’obyobulamu Rt. Maj. General Jim Muhwezi addukidde mu kkooti enkulu olw’ekiragiro kya kkooti ekya wiiki ewedde kyeyafulumya nga emugaana okuddamu okusaalimbira ku ttaka erisangibwa e Kyamula – Salaama ku Kyaddondo Block 273 mu Divizoni y’e Makindye.\nMuhwezi ng’ayiya mu munnamateeka we Ahmed Mukasa Kalule agamba nti ye nannyini ttaka eryo omutuufu era nga yaligula ku William Hitman mu 1995 era ebbanga lyonna eriyise emyaka 23 abadde ali ku ttaka lino nga tewali mberebezi yonna okuggyako jjo lya balamu wano wiiki ewedde ba Wannyondo ba kkooti lwebaabadde bamugobako ku biragiro bya James Mubiru.\nMubiru yayita mu kkooti eyingire mu nsonga zino ng’agamba Maj. General Muhwezi ettaka lino yalifuna mu bukyamu era limu ku ttaka lya kitaawe omugenzi omugenzi George Ssekajjugo era ye nga omwana w’omugenzi y’avunaanyizibwa ku ttaka lino.\n· July 16, 2019 ·1 min read\nAbakulira ekitongole kya UNRA balabiseeko mu kakiiko ka COSASE\nAb’oluganda n’emikwano gya Kabuleta bakedde kusaba\nMwali luddawa nga batta bakazi banammwe mulyoke mulumbe Bujjingo – Bavubuka\n· July 15, 2019 ·1 min read\nAbavubuka bajjumbidde okuyingire eggye lya UPDF\nPrevious Abazadde abeegaana abaana baabwe baakusibwa – Nakiwala\nNext Ababaka mu Palamenti baagala Minista Amongi alekulire\nPoliisi ekutte Jose Chameleone ne Weasel radiosimba.ug/poliisi-ekutte…\nAbakulira ekitongole kya UNRA balabiseeko mu kakiiko ka COSASE radiosimba.ug/abakulira-ekit…\nAb’oluganda n’emikwano gya Kabuleta bakedde kusaba radiosimba.ug/aboluganda-nem…\nMwali luddawa nga batta bakazi banammwe mulyoke mulumbe Bujjingo – Bavubuka radiosimba.ug/mwali-luddawa-…\nAbavubuka bajjumbidde okuyingire eggye lya UPDF radiosimba.ug/abavubuka-bajj…\nAbout 2 days ago from Radio Simba - Ennene 📻📻's Twitter via Simba Updates\nAmbulance esse owa boda boda e Mbale


Muzaata asabye bamaseeka okuddayo okusoma bongere ku kumanya kwabwe\nAkomeredde mukazi we n'omwana emisumaali m...\nKu Mmande yalangiriridde nga bw'agenda ku Kkooti Enkulu ku musango gw'okuwogganira abantu ogumuvunaanibwa.\nYakunze abagoberezi okujja mu bungi ku kkooti bamuwerekera kyokka ye kennyini teyalabiseeko n'abagoberezi bazze batono ddala.\nMu kkooti omusango gw'okuwogganira abatuuze b'e Makerere ogwamuwawaabirwa Hajji Ali Serunjogi n'abalala 200 gwatandise okuwulirwa naye n'omulamuzi teyazze.\nAbagoberezi ba Bugingo abaabadde beetegese okumuwerekerako baawuddiisiddwa bwe baakedde okweyiwa ku Kkooti Enkulu e Kampala ewulira emisango gya nnagomola kyokka nga omusango guli Nakasero mu kkooti ey'engassi.\nHajji Serunjogi yabadde akiikiriddwa looya we Luyimbazi Nalukoola era baalooya bonna olwatuuse mu ofiisi y'omulamuzi Bashaija, baalabye kiraaka we eyabawadde olunaku olulala olw'okukomawo ku kkooti (October 2, 2019) kubanga omulamuzi yabadde taliiwo\nBaggadde ebbaala omwetundira bamalaaya e Matugga


Bibiino ebyabadde mu nsisinkano ya Kabaka ne ba Jjajja abakulu be bika bya Buganda, Abagumizza ku nsonga z'obulamu bwe - Watchdog Uganda\nin culture, Luganda, National, News\nKabaka lwe yasisinkana abataka ab'obusolya gye buvuddeko\nSSABASAJJA Kabaka Ronald Muwenda Mutebi II kyadaaki yasisinkanye ba Jjajja ab’obusolya abataka be Bika bya Buganda era n’abagumya ku biliwo ebikwata ku bulamu bwe.\nEnsonda zaalaze nga ensisinkano eno eyabadde ey’ekyama yagendereddwamu okulaba nga abategeeza ku biliwo mu bwaKabaka saako n’obulamu bwe obubadde bubewanisizza ennyo emitima.\nYabagumizza nti kati awulira bulungi, era nabakakasa nti ajja kutererera ddala, nti kubanga ne mirimu gye egy’obwaKabaka agitambuza kinnawadda.\n“Bannaffe temulina kwelarikirira lwa bulamu bwange kubanga kati ngenze nterera era emirimu emitonotono ngikola, ekilaga nti siri mu mbeera mbi nga bwe mubadde mukimanyi” Kabaka bwe yagambye.\nKigambibwa nti bano baabadde wamu n’abataka abalala abakulu ab’ebuuzibwako ensonga mu bwaKabaka bwa Buganda era nga baatesezza ku nsonga nyingi omuli n’okulaba butya bwe bagenda okuzza emeeme za Baganda abalowooza nti obulamu bwa Ssabasajja buli mu katyabaga.\nEnsonda era zaalaze nti abataka baategezezza baffe nti waliwo ebintu eby’etaaga okukyusa omuli ebifo by’obukulembeze e Mengo, saako n’emu Kabinenti, era nabategeeza nti byonna abilowozaako nga ssawa yonna Abaganda bandilaba ekyukakyuka ssinziggu e Mengo.\nMukama waffe ke tukulabyeko tuzzeemu amaanyi kubanga luli tubadde mu kutya, are era tulaba waliwo enkyukakyuka nnene mu bulamu bwo” Abamu ku Bataka obwedda bwe bawera mu maaso ge Mpologoma mu ngeri y’okumuzzamu amaanyi.


Bukedde Online - Abachina boogedde Oluganda ne basomooza Bannayuganda okubawasa\nAbachina boogedde Oluganda ne basomooza Bannayuganda okubawasa\nOchola ayimirizza abaserikale ba poliisi 47\nNRM ekuzizza emyaka 33 ng'eri mu buyinza\nAdded 27th January 2019\nABACHINA boogedde ebigambo by’Oluganda n’okusomooza Bannayuganda baleme kubabuusa maaso nga banoonya ababeezi bwe babadde ku bikujjuko byabwe eby’okuyingira omwaka 2019 ebyabadde ku yunivasite e Makerere.\nAbachina era baakoze obukolomooni omwabadde okulaga nga bwe bagond a omubiri, okufuusa ebintu ebitali bimu n'okuzina amazina gaabwe n'okuyimba ne bongera okuwera nti enkolagana ya Uganda ne China baagala ebeere ya lubeerera.\nBino byabadde ku Freedom Square mu yunivasite e Makerere ku Lwomukaaga Abachina ababeera mu Uganda bwe baabadde bayingira omwaka 2019. Omukolo gwetabiddwako omubaka wa China mu Uganda Zheng Zhuqiang ne minisita w'ebyobulambuzi Polof. Ephrahim Kamuntu.\nEbimu ku bigambo by'Oluganda Bukedde bye yawulidde Abachina boogera kwabaddeko ‘'akamyu'', ‘ssebo'' era n'abamu obwedda bw'obayita nga bayitaba ‘wangi'. Katemba yeyongedde omuwala Omuchina kalabalaba w'omukolo bwe yasomoozezza Bannayuganda nti bwe wabaawo anoonya omubeezi asobola okumuyunga ku byana biwala Ebichina ebyabadde biboobedde wamu n'abalenzi enseko ne zitta ababaddewo.\nMinisita w'ebyobulambuzi Ephrahim Kamuntu yagambye nti enkolagana ya Uganda ne China yatandika tetunafuna bwetwaze kuva ku Bazungu. Era Uganda bwe yabufuna wayita olunaku lumu China n'ekakasa nti Uganda lifuuse ggwanga lyetongodde era n'eweereza omubaka wayo wano.\nYagambye nti China ekoledde Uganda ebintu bingi ebigiyambye okulakulana ng'anokolayo ekisaawe ky'e Namboole,oluguudo lwa Entebe Express,ekizimbe kya minisitule y'ensonga z'ebweru,ekya Katikkiro wa Uganda ekisangibwa okumpi ne palamenti n'ebirala.\nYategeezezza nti ayagala Uganda by'etunda e China byeyongere n'agisaba okwongera okuyamba Uganda okufuuka eggwanga erikulakulanye ng'eyita mu kutumbula amakkolero, eby'obulimi n'obusuubuzi.\nOmubaka wa China mu Uganda, Zheng Zhuqiang yagambye nti enkolagana ya Uganda n'eggwanga lye eyongera kutojjera buli lukya. N'agamba okutumbula eby'obulambuzi naddala ng'ensi eyita mu by'obuwangwa n'ebyemizannyo nga China by'ezannya kyongera okuyamba okukwatagana kw'amawanga gombi.\nAkulira yunivasite e Makerere Polof. Barnabas Nawangwe yagambye nti yunivasite zirina omulimu munene ogw'okuagatta abantu abalina eby'obuwangwa eby'enjawulo.\nNe yeebaza China olw'obuyambi bw'ewa Uganda mu by'enjigiriza naddala okukkiriza Bannayuganda okusomera ku yunivasite e China ku bwereere.\nYagambye nti waliwo enkolagana eyatuukiddwaako egenda okusobozesa Bannayuganda okusomera e China ebikwata ku kusima n'okutunda amafuta.\nUganda ne China\nMuseveni alabudde abavubuka ku mize egibalemesa enkulaakulana\nBitabuse mu Bukoto South:Aba NRM kati bayiggira DP bululu\nAba Bukoto South batandikidde mu ggiya


Kisulo Mutabani Wa Katumba Asomba Midaali Mukuwuga – ababaka\nHome Topic Kisulo Mutabani Wa Katumba Asomba Midaali Mukuwuga\nKisulo Mutabani Wa Katumba Asomba Midaali Mukuwuga\nHome › Forums › Culture, Edutainment and Pure Fun › Ebyemizannyo / Sports › Kisulo Mutabani Wa Katumba Asomba Midaali Mukuwuga\nNovember 12, 2010 at 9:07 pm #17511\nOmuwuzi Kisulo ayagala ngule ya nsi yonna .\nBya Musasi wa Ggwanga\nArnold Kisulo, y’omu ku baana mu ggwanga lino abasinga okwewuunyisa, naddala bwe kituuka ku muzannyo gw’okuwuga.\nKu myaka 12 gyokka, omwana ono yategeezezza Ggwanga nti ebirowoozo bye biri wantu wamu, kwe kufuuka Champion w’omuzannyo gw’okuwuga mu nsi yonna.\nKisulo yatandika okuwuga ku myaka ena gyokka, wabula nga ne bazadde be abeewuunyisa ng’ebiseera bye ebisinga abimalira ku mazzi awatali kuyingirirwa kintu kyonna.\nBwe yabuuziddwa muntu ki gwe yeegwanyiza, teyayonoonye budde kuddamu nti Micheal Phelps, ono alina likodi ey’okuwangula emidaali emingi mu mpaka ez’omulundi ogumu. Yawangula emidaali gya zzaabu munaana mu Olympics za 2008 ezaali mu ggwanga lya China.\nKisulo yatandika okuwuga okw’empaka mu mwaka gwa 2007 bwe yalina emyaka 9. Yasookera mu mpaka za Kenya Open, n’amalira mu kifo kya mukaaga, oluvannyuma lw’obutawangula, yadde omudaali.\nMu Janwali wa 2008, Kisulo yeetaba mu mpaka za Cana Zone 4 ez’omulundi ogw’okuna, n’amalira mu kifo kya 4, nga ne ku mulundi guno teyawangulayo yadde omudaali. Wabula mu Maayi wa 2008, yawangula emidaali etaano, n’eky’omuwuzi eyasinga obuto, mu mpaka ezaali e Nairobi.\nMu Deesemba wa 2008, yawangula egya zzaabu emirala 5 mu mpaka za Regional Invitation ezaali ku Greenhill, era n’eky’omuzannyi omuto mu balenzi, n’akiwangula.\nTeyakoma awo, mu Janwali wa 2009, yalwala omusujja ng’ebula ekiro kimu okugenda mu South Africa mu mpaka za Cana Zone 4. Wabula yakomawo mu mwezi gwa Maayi n’awangula emidaali ena egya zzaabu n’ogwa ffeeza gumu, mu mpaka za Junior National Championships ezaali e Kenya.\nKu midaali gino gyonna yayongerako egya zzaabu musanvu n’ogwa ffeeza gumu, gye yawangula mu Okitobba wa 2009, bwe yeetaba mu za Kenya Open mu kibuga Mombasa, ate kuno kw’ossa n’emidaali musanvu gye yawangudde, omwezi oguwedde.\nYe kitaawe, Katumba Steven, yategeezezza Ggwanga, nti omwana ono yabategeeza nti kati aluubirira kuwangula mudaali mu za Olympics 2012 mu ggwanga lya Bungereza, wabula bo balaba nti olugendo lwe lukyali luwanvu.\nWabula empaka z’asuubira okuddamu okwetabamu ze za Cana Zone 4 ezigenda okubeera mu Botswana mu Janwali wa 2011.


Bukedde Online - Abadde abba ‘number plate’ z’emmotoka e Nabweru akwatiddwa\nKabushenga akyalidde omulongo ow’emyaka 108...\nAbabuulizi b'enjiri ku nguudo batendekeddwa...\nJiboni ng’aggyayo ‘number plate’ gy’azikweka.\nOMUVUBUKA aludde nga yeerimbika mu mulimu gw’obuzimbi oluvannyuma n’abba abamuwadde emirimu poliisi emukwatidde mu kibinja ky’abamenyi b’amateeka.\nPoliisi eyakedde okukola ekikwekweto ky’okufuuza abamenyi b’amateeka e Nabweru n’emiriraano yakutte abavubuka abawerako nga muno mwe yakwatidde ne Sam Jiboni aludde nga yeefuula omuzimbi kyokka oluvannyuma n’adda w’abadde akolera n’abba ebintu by’omu nnyumba n’ebirala.\nOno okukwatibwa kyaddiridde poliisi okukola ekikwekweto okufuuza abamenyi b’amateeka abaludde nga bakaabya abatuuze be Nabweru nga babbibwako ebintu omuli pikipiki, ‘numbwe plate’ z’emmotoka, ebintu by’omu nju ng’ababibbye babasuulira obupapula obubalabula obutabalondoola .\nBano beekubira enduulu ku poliisi n’etandika omuyiggo okukkakkana ng’abavubuka abawera bayooleddwa. Jiboni yategeezezza nti yava Mbale n’ajja mu Kampala okweyiiya kyokka embeera y’emirimu n’emukaluubiriza olwa KCCA okugobaganya abatembeeyi.\nYakkirizza bw’aludde ng’anyaga abatuuze era n’atwala poliisi mu bifo eby’enjawulo gy’akweka ebintu bye babbye omuli ebiyumba ebitannaggwa, ebifulukwa, kaabuyonjo enkadde n’awalala. Jiboni yakwatiddwa ne ‘number plate’ z’emmotoka, essimu, n’ebikozesebwa mu nnyumba.\nAkulira okunoonyerezza ku buzzi bw’emisango ku poliisi y’e Nabweru, D/ ASP Maniragaba yakakasizza okukwatibwa kw’omuzimbi ono era n’ategeeza nti omuwawaabirwa waakutwalibwa mu kkooti avunaanibwe ogw’obubbi.\nLya obutiko okuzimba obwerinzi...\nEnsonga 4 lwaki olina okulya obutiko


Omuwala alaga omulenzi Ekitabo Kyange eky’Engero za Bayibuli\nKUBA akafaananyi ng’oli mu lyato eribbira. Wandyagadde omuntu okukuyamba?— Watya singa omuntu awaayo obulamu bwe okukuyamba?— Ekyo Yesu Kristo kye yakola. Nga bwe twayiga mu Ssuula eya 37, yawaayo obulamu bwe ng’ekinunulo tusobole okulokolebwa.\nKya lwatu, Yesu tatununula nga tubbira mu mazzi. Atununula kuva mu ki? Okyajjukira?— Atununula okuva mu kibi n’okufa bye twasikira okuva ku Adamu. Newakubadde abantu abamu bakola ebintu ebibi ennyo, nabo Yesu yabafiirira. Wandiwaddeyo obulamu bwo okununula abantu ng’abo?—\nBayibuli egamba nti: “Kiba kizibu omuntu okufiirira omuntu omutuukirivu, naye oboolyawo omuntu ayinza okwewaayo okufiirira omuntu omulungi.” Wadde kiri kityo, Bayibuli egamba nti Yesu ‘yafiirira abantu abatatya Katonda.’ Mu abo mulimu n’abantu abataweereza Katonda! Bayibuli eyongera n’egamba nti: “Bwe twali nga tukyali boonoonyi [nga tukyakola ebintu ebibi], Kristo n’atufiiririra.”—Abaruumi 5:6-8.\nOmanyi omu ku batume eyakolanga ebintu ebibi ennyo?— Omutume oyo yagamba nti: ‘Kristo Yesu yajja mu nsi okulokola aboonoonyi. Mu boonoonyi abo nze nsingayo.’ Omutume Pawulo ye yayogera ebigambo ebyo. Yagamba nti ‘yali talina magezi’ era nti yakolanga ‘ebintu ebibi.’—1 Timoseewo 1:15; Tito 3:3.\nLowooza ku kwagala okungi ennyo Katonda kwe yalina n’atuuka n’okutuma Omwana we afiirire abantu aboonoonyi! Nkusaba obikkule Bayibuli yo osome Yokaana essuula 3, olunyiriri 16. Wagamba nti: “Katonda yayagala nnyo ensi n’awaayo Omwana we eyazaalibwa omu yekka, buli muntu yenna amukkiririzaamu aleme okuzikirira naye afune obulamu obutaggwaawo.”\nYesu yabonyaabonyezebwa atya bwe yali ng’awaayo obulamu bwe ku lwaffe?\nYesu yalaga nti yali atwagala nnyo nga Kitaawe bw’atwagala. Oyinza okuba ng’okyajjukira nti mu Ssuula eya 30 ey’ekitabo kino, twasoma ku ngeri Yesu gye yabonyaabonyezebwa mu kiro kye yakwatirwamu. Yatwalibwa mu maka ga Kabona Asinga Obukulu, Kayaafa, ne bamuwozesa. Abajulizi ab’obulimba baaleetebwa ne boogera eby’obulimba ku Yesu, era abantu ne bamukuba ebikonde. Mu kiseera ekyo, Peetero yeegaana Yesu. Kati kuba akafaananyi nga tuli eyo era nga tulaba ekigenda mu maaso.\nObudde bukedde. Yesu abadde atunula ekiro kyonna. Olw’okuba okuwozesebwa okw’ekiro tekwabadde mu mateeka, amangu ago bakabona batuuza Olukiiko, oba kkooti y’Abayudaaya, basobole okuddamu okumuwozesa. Era baddamu okulumiriza Yesu nti yazza emisango mu maaso ga Katonda.\nBakabona balagira Yesu asibibwe, era ne bamutwala ewa Piraato, gavana Omuruumi. Bagamba Piraato nti: ‘Yesu awakanya gavumenti. Asaanidde okuttibwa.’ Naye Piraato akiraba nti bakabona boogera bya bulimba. N’olwekyo Piraato abagamba nti: ‘Siraba musango gwonna ku musajja ono. Ŋŋenda kumuta agende.’ Naye bakabona n’abantu abalala boogerera waggulu nti: ‘Nedda! Mutte!’\nOluvannyuma Piraato addamu okugamba bantu nti agenda kuta Yesu agende. Naye bakabona baleetera abantu okuleekanira waggulu nti: ‘Singa omuleka n’agenda, naawe oba owakanya gavumenti! Mutte!’ Ekibiina ky’abantu kyeyongera okuleekaana. Omanyi ekyo Piraato ky’akola?—\nYekkiriranya. Okusooka alagira ne bakuba Yesu kibooko. Oluvannyuma amuwaayo eri abaserikale bamutte. Bateeka engule ey’amaggwa ku mutwe gwa Yesu ne bamuvvunamira nga bamukiina. Oluvannyuma batikka Yesu omuti omunene ne bamutwala ebweru w’ekibuga mu kifo ekiyitibwa eky’Ekiwanga. Nga bali mu kifo ekyo, bakomerera emikono n’ebigere bya Yesu ku muti. Bayimiriza omuti ogwo kwe bamukomeredde. Yesu avaamu omusaayi mungi era awulira obulumi bwa maanyi nnyo.\nKyokka Yesu tafiirawo. Bakabona abakulu bamusekerera. Era n’abo abayita mu kkubo bamugamba nti: “Bw’oba oli mwana wa Katonda, va ku muti ogw’okubonaabona!” Naye Yesu amanyi ekyo Kitaawe kye yamutuma okukola. Akimanyi nti alina okuwaayo obulamu bwe obutuukiridde tusobole okufuna obulamu obutaggwaawo. Oluvannyuma, ku ssaawa nga mwenda ez’olweggulo, Yesu ayogera mu ddoboozi ery’omwanguka eri Kitaawe era n’afa.—Matayo 26:36–27:50; Makko 15:1; Lukka 22:39–23:46; Yokaana 18:1–19:30.\nNga Yesu yali wa njawulo nnyo ku Adamu! Adamu yali tayagala Katonda. Yamujeemera. Naffe Adamu yali tatwagala. Olw’okuba yayonoona, ffenna twazaalibwa n’ekibi. Naye Yesu yali atwagala era ng’ayagala ne Katonda. Yagonderanga Katonda. Era yawaayo obulamu bwe asobole okutuggya mu bizibu Adamu bye yatuleetera.\nKiki kye tuyinza okukola okulaga nti twagala Yesu?\nOsiima nnyo ekyo Yesu kye yatukolera?— Bw’osaba Katonda, omwebaza olw’okutuwa Omwana we?— Omutume Pawulo yasiima nnyo ekyo Kristo kye yamukolera. Pawulo yagamba nti Omwana wa Katonda ‘yanjagala ne yeewaayo ku lwange.’ (Abaggalatiya 2:20) Yesu yatufiirira nze naawe. Yawaayo obulamu bwe obutuukiridde tusobole okufuna obulamu obutaggwaawo! Mazima ddala, eyo y’ensonga lwaki tusaanidde okwagala Yesu.\nOmutume Pawulo yawandiikira bw’ati Abakristaayo ab’omu kibuga ky’e Kkolinso: “Okwagala kwa Kristo kutuleetera okubaako kye tukola.” Okwagala kwa Kristo kutuleetera kukola ki? Ggwe olowooza otya?— Weetegereze Pawulo ky’addamu: ‘Kristo yafiiririra bonna basobole okuba abalamu ku Lulwe. Tebasaanidde kuba balamu olw’okwesanyusa bokka.’—2 Abakkolinso 5:14, 15, Okusinziira ku nkyusa eyitibwa New Life Version.\nBiki by’oyinza okukola okulaga nti oli mulamu olw’okusanyusa Kristo?— Ekimu ku byo, kwe kubuulira abalala by’oyize ku Yesu. Oba lowooza ku kino: Oyinza okuba ng’oli wekka era nga maama wo, taata wo oba omuntu omulala yenna talaba ky’okola. Onoolaba programu ku ttivi oba ebintu ku intaneeti by’omanyi nti tebisanyusa Yesu?— Kijjukire nti Yesu mulamu era asobola okulaba buli kimu kye tukola!\nAni asobola okulaba buli kimu kye tukola?\nEnsonga endala lwaki tusaanidde okwagala Yesu kwe kuba nti twagala okukoppa Yakuwa. Yesu yagamba nti: “Kitange anjagala.” Omanyi lwaki Yakuwa ayagala Yesu era n’ensonga lwaki naffe tusaanidde okumwagala?— Kubanga Yesu yali mwetegefu okufa kisobozese ebyo Katonda by’ayagala okukolebwa. (Yokaana 10:17) N’olwekyo ka tukolere ku kubuulirira kuno okuli mu Bayibuli: “Mukoppe Katonda ng’abaana abaagalwa, era mutambulirenga mu kwagala nga Kristo bwe yabaagala ne yeewaayo ku lwammwe.”—Abeefeso 5:1, 2.\nOkusobola okweyongera okusiima Yesu n’ekyo kye yatukolera, osabibwa okusoma Yokaana 3:35; 15:9, 10; ne 1 Yokaana 5:11, 12.\nAwozesebwa ab’Olukiiko Olukulu, era Atwalibwa eri Piraato


Bukedde Online - Maama ayiiridde abaana be babiri amafuta n’abakumako omuliro\nMaama ayiiridde abaana be babiri amafuta n’abakumako omuliro\nStecia agenze Mecca okusabira bba Mubiru...\nKasirye Ggwanga alaze ekyapa ky’ettaka erikaayanirwa...\nOMUKAZI ayiiridde abaana be babiri amafuta n’abakumako omuliro ne batwalibwa mu ddwaaliro nga bataaawa, olwa bba obutamulekera ssente za ka mmeeza.\nShirat Namatovu ,28 ow’omu Koona Zooni e Kawempe yayiiridde mutabani we Milrez Okwengera 3, ne muwala we Swabulah Agutu 4, amafuta n’abakumako omuliro ng’obusungu bwavudde ku bba Benard Wandera obutamulekera ssente za ka mmeeza ez’okugula emmere.\nMuliraanwa we, John Mugerwa yagambye nti yawulidde abaana nga bakaaba n’akokona oluggi kyokka omukyala n’agaana okuggulawo kwe kusamba oluggi n’asanga abaana nga bakumiddwako omuliro ng’engoye n’ebimu ku bitundu by’omubiri nga biyidde.\nYakubidde poliisi y’e Kawempe eyazze n’ebatwala mu ddwaaliro ate maama waabwe ne bamutwala mu kkomera.\nOmukazi yalaajanye nga poliisi emutwala nti bba abadde amulekera 5,000/- buli lunaku ku luno teyamulekedde wadde ennusu nga talina kya kuliisa baana era mu busungu nga bamukaabirira kwe kubakumako omuliro.


Bukedde Online - Maneja Kavuma ayagala Abtex amuliyirire obukadde 380 lwa kumwonoonera linnya\nOlutalo lw’abategesi b’ebivvulu, Musa Kavuma (KT Events) ne Abby Musinguzi amanyiddwa nga Abtex lusituse buto. Kavuma ayagala Abtex amuliyirire obukadde 380 olw’okumwonoonera erinnya ng’amwogerako kalebule.\nMusa Kavuma ne Abtex\nKavuma maneja wa Golden band agamba nti Abtex asusse okumwogerako kalebule nga yeeyambisa emikutu gy’amawulire ng’amulumba ng’omuntu ne kkampuni ye eya KT Events.\nNg’ayita mu bannamateeka be, aba Nsamba & Company Advocates, ku Lwokusatu nga January 16, 2019, Kavuma yawandiikidde Abtex ebbaluwa emulabula nga bw’agenda okumutwala mu kkooti ssinga takomya bikolwa bya kumulumba n’okumwogerera amafuukuule.\nYagasseeko nti ng’oggyeeko ensonga eziriwo kati mu ddiiro, aludde ng’alina obutakkaanya ne Kavuma gw’alumiriza okwagala okumusuula n’obutaagaliza era wano we yasinzidde okutiisatiisa nti ssinga Kavuma tamwesonyiwa agenda kwabya ebyama bye byonna n’ebikolobero byazze akola abantu.\n“Byonna bye nayogera ku Kavuma ge mazima amereere sirina yadde n’ekigambo n’ekimu eky’obulimba oba ekivuma kye namwogerako kati siraba nsonga lwaki nneetonda. Bw’aba asazeewo kugenda mu kkooti nze ndi mwetegefu.”\nBano era bagamba nti Abtex yawaayiriza Kavuma nti ye yasuula ebibiina okuli: Diamond Productions, Eagles Productions nga kati ayagala kusuula Golden band. Baasambazze n’ebyayogerwa Abtex nti Kavuma ayagala kumutta nga bagamba nti byonna bigendereddwamu kwonoona linnya lya muntu waabwe.\nMu bbaaluwa eno bannamateeka ba Kavuma bagamba nti ng’ennaku z’omwezi December 21, 2018, Abtex ng’asinziira ku pulogulaamu ya ‘Koona’ eyali ekubirizibwa Miles Rwamiti, yayogera ebigambo by’obulimba ku linnya lya Kavuma ng’omuntu ne bizinensi ye eya KT Events.\nBagamba nti ebigambo bya Abtex tebyakoma ku kya kutattana n’okunafuya omuntu waabwe amanyiddwa ng’omutegesi w’ebivvulu ow’amaanyi mu ggwanga, yamusiiga n’ekifaananyi ky’omuntu atalina ky’asobola kukola n’ekigendererwa ky’okumwonoona mu bayimbi n’abantu abandiyagadde okumupangisa okubategekera ebivvulu.\nBannamateeka bano bagamba nti Abtex aswazizza nnyo omuntu waabwe n’okumwonoonera erinnya nga kati abantu bamulabira mu kifaananyi kikyamu. lKati baagala Abtex yeetondere Kavuma mu lujjudde ne ku Ttivvi kwe yasinziira okumulumba era baagala amuliyirire obukadde 380 olw’okumwonoonera erinnya. Abtex Ayanukudde Abtex yategeezezza ng’ebbaluwa ya Kavuma bwe yagifunye era ensonga amaze okuzikwasa bannamateeka be aba Katende Ssempebwa & Co Advocates nga kati alindiridde nsonga kuzongerayo mu kkooti zaabike emipiira.\nYagambye nti omuntu bw’ambuuza kye saagala ku Kavuma ne nkyogera mbeera nzizizza musango ki? Siyinza na kukirumamu nze Kavuma mumanyi ng’omusuubuzi so si pulomoota. Nze nkimanyi nti pulomoota asitula abayimbi oba ekintu okukitwala waggulu so si nga Kavuma bwakola ogw’okusuula ebibiina buli kyakutteko.\n“Simanyidde ddala Kavuma kyanjagaza. Nkimanyi tanjagala era okusika omuguwa kuno tekutandise kati era buli lw’awulira nti Abtex alina ekirungi kyafunye oba akoze ekivvulu ne kikwatayo ng’azimba omutima naye anneegendereze. Olaba yalemwa Geoffrey Lutaaya ate nze Abtex empologoma. Ggwe muleke oba bye yali ayagala okukola Lutaaya alowooza tetubimanyi. Nja kubyogera’’.\nMu kusooka Kavuma yagambye nti Abtex byonna byayogera bya bulimba na kwekwasa busonga songa naye ku mulundi guno tagenda kumusonyiwa kubanga asusse okumanyiira era ensonga azitwala mu kkooti.\nYayongeddeko nti sirina mpalana na Abtex era simulinaako buzibu wabula mpalana bigambo bye ebimuvaamu.\n‘‘Nze ndiwo kunoonya ssente era obwongo bwange tebundagira kulwanira ku ssimu, ku ttivvi oba mu mpapula z’amawulire, bw’aba alina ekimuluma wa ddembe okukitambuza nga bw’akiraba naye nze nnina looya wange n’omwogezi wa kkampuni bajja kumukolako’’.\nAbabiri bano baludde nga berumaaluma ne mu May wa 2017 baatabuka bubi nnyo nga Abtex alumiriza Kavuma okumusuuza ddiiru y’okutegeka emipiira gy’amasaza ga Buganda gy’amaze ebbanga ng’ategeka wabula bino Kavuma yabisambajja ng’agamba si bituufu.\nAbiyingizzaamu Bebe Cool ne Kato Lubwama Abtex agamba nti wadde alina obutakkaanya ne Kavuma, ku mulundi guno tali yekka. Alina abantu abamuli emabega abamupika n’ekigendererwa ky’okumukuba ave mu nsiike ya myuziki.\n“Byonna ebigenda mu maaso mbimanyi era nkimanyi nti Bebe Cool ne Kato Lubwama nabo abatanjagala be bali emabega wa Kavuma n’ekigendererwa ky’okulwanyisa Abtex ne Bajjo (Andy Mukasa) okulaba nga bava mu kutegeka ebivvulu kubanga tubadde nnyo ku ludda lwa Bobi Wine naye byonna bye bakola tebitukanga.\nBebe Cool ne Kato Lubwama babadde bakyogera lunye nti tebanjagala nze ne Bajjo era tebatumanyi nga bapulomoota.\nAte Bebe Cool gye buvuddeko yatuwaayiriza nti Pulezidenti Museveni yatuwa ssente akawumbi kamu naye ne bwe banaakola batya ffe tugenda kusigala ku nsonga.\nNze ndi munene okubeera mu ntalo za Abtex - Kato Lubwama Kato lubwama bwe yatuukiriddwa ku ssimu ku nsonga za Abtex yagambye nti “buli muntu alina okumanya obuvunaanyizibwa bwe.\nAbtex yava we yalina okukoma kati yeefudde omuntu ategeerera ensiike y’okuyimba mu ggwanga kyatasobola.\nAbavubuka abo Abtex ne Bajjo basussiza akamanyiiro era nange nzize mbawulira nga bannumba naye bakikomye.\nAbtex sirina kye mwa gaza Bebe Cool yagambye nti ebibi Abtex byazze akola abantu bye bimusumbuwa n’atuuka n’okulowooza nti buli muntu amuliko. Nze Abtex sirina kye mwagaza era anveeko.\nEnsi yonna ebanja Abtex kyokka asiiba anvuma era bwe mba njagadde kumuwawaabira nkikola ng’omuntu si kuyita mu bantu balala.\nAbtex ne banne bafubye okunyingiza mu bintu byabwe naye nze bandeke nnina ensonga ze nkolako.\nABTEX owa Abtex Promotions,\nKT Musa Kavuma,


Bukedde Online - Yiika ya jjajja ebbudde amaka gange\nLUMAAMA Francis alabudde abantu okukomya okwetundako ebinja\nOmusibe afiiridde mu kaduukulu asattiza Poliisi y'e Namanve\nEyasibidde omwana we mu kabuyonjo Polisi emunoonya\nOmugagga Cameroon Gitawo ayogedde ekibadde kimubuzizza\nYiika ya jjajja ebbudde amaka gange\nEyali Minisita Ssendawula akulembeddemu kaweefube...\nAbalimi b’emmwaanyi babawadde amagezi okugaziya...\nAdded 20th February 2017\nAbavubuka mukomye okweyiwa mu bibuga nti munoonya ssente n’obulamu obulungi, mudde mu byalo mwettanire obulimi obuteketeeke obulungi ssente gye zaasigalidde kati.\nBamusanje essanyu lye balina liva mu ntuuyo za nnimiro.\nBya JOHN BOSCO SSERUWU\nKU myaka 29 gyokka Daniel Musanje omutuuze w’e Kalungu, Lukaya Town Council mu Kalungu, akyusizza endowooza z’abavubuka banne mu kitundu bw’abalaze nti kisoboka okufuna mu bulimi nga ne bwe kuba kwa musana osobola okufukirira ebirime n’osigala ng’ofuna amakungula amalungi.\nAlina famire omuli mukyala we, Florence Kasozi 24, muto we n’abaana baabwe basatu ng’emirimu bagikolera ku bugazi bwa yiika nnya.\nAgamba: Oluvannyuma lwa Bukedde TV ne Bukedde olupapula okutuggyirayo abamu ku balimi abalaze enjawulo mu bitundu byabwe, emyaka ng’ebiri emabega, n’asalawo okufuula obulimi omulimu era sejjusa.\nNalinga nsuubula mbuzi mu kyalo ne nzitunda e Lukaya ku Road Toll naye nalaba nga bwe ngattako obulimi ate nja kuba nnyongera ku nnyingiza yange.\nNze ne mukyala wange twatandika ne yiika emu eyampeebwa jjajja omugenzi, kwe twasimba ebitooke n’emmwaanyi wabula embeera y’obudde ekyukakyuka n’etuyisa bubi kuba ebyasooka byakala byonna omusana era katono nzigweemu amaanyi.\nOlw’okuba twali tumaliriridde nayongera okuyiiya, kwe kufuna pikipiki ku bbeeyi entonotono ne ntandika okusomba amazzi nga bwe tufukirira ebirime mu musana era mu bbanga lya myezi bwezi enjawulo yali etandise okulabika mu nnimiro yaffe n’okutuusa kati tetuddanga mabega.\nENGERI GYE NNWANYISA EKYEYA\nMu wiiki nfukiriramu emirundi ebiri nga nkeera ku ssaawa 9:00 ogw’ekiro ne ntandika okusomba ebidomola by’amazzi 250.\nBuli mulundi ku pikipiki nsibako ebidomola kkumi (10), bwe ngateeka mu kinnya mwe twayalirira ekiveera okumpi n’ennimiro.\nBye nfukirira mulimu, ebitooke, emmwaanyi, muwogo ne kasooli.\nSsinga oba wagimusa bulungi n’obusa obukaze obulungi, kuba bumala ebbanga ddene mu ttaka ate nga n’okubikka tokwerabidde amazzi galwamu.\nEmirimu egisinga tugikola nga famire era omukyala mpagi luwaga naddala mu kulabirira olusuku, ng’ayambibwako abaana lwe batagenze ku ssomero, wadde tulina n’abakozi babiri.\nOkubeera awo nga sirina mulimu gwe nkola kye nasooka okugaana, era abalala gye babeerera mu biduula akawungeezi, nze onsanga nsomba bisubi bya kubikka nnimiro kuba obudde buba buweweevu.\nNNEEMALIRA KU NVA NDIIRWA -MUKYALA\nMuky. Musanje agamba: Nga bwe nnina obuvunaanyizibwa okuyiiyiza abantu bange, ku bye tulima nasalawo kulima enva endiirwa nga doodo, nnakati, ejjobyo n’ebirala mbirima mu bungi.\nEmbuzi ze twali tulunda nga tetunnatandika kulima twazongerako nga kati tulinawo 20.\nZino bwe zigejjamu nga tuzitunda era buli mbuzi etundibwa emitwalo 18 okudda waggulu ng’eno ya kkiro 20.\nBuli mwezi tuyinza okutunda embuzi nga ttaano gy’emitwalo 90.\nBakola nga famire .\nBYE TUFUNYE MU KWEWAAYO\nOmwezi tuyingiza ssente eziri wakati w’emitwalo 80 ne 90 okuva mu lusuku ne muwogo.\nTusobodde okuzimba ennyumba y’amaka.\nTuguze yiika z’ettaka endala bbiri ne tugaziya we tulimira, mpozzi n’okulundirako ente zaffe n’embuzi.\nAbantu bangi omuli n’abansinga bajja ku nnimiro yaffe okunneebuuzaako wadde nga nange mbaako bye mbayigirako.\nTusuubira okugula mmotoka eneetuyambako ku mirimu kuba pikipiki gye tulina egenda enafuwa ate nga n’emirimu gyeyongedde obungi gye tukomye okugaziwa.\nTulowooza ku ky’okugula ettaka eddala okuteekako faamu okwongera ku bungi bw’ente n’embuzi bye tulina mu kiseera kino.\n1 Abacupula eddagala erifuuyira ebirime awamu n’ebigimusa batuyisa bubi, kuba tuligula ssente nnyingi, kyokka terikola, awo gavumenti we yandituyambidde n’ebalwanisa.\n2 Obutaba na bikozesebwa eby’omulembe naddala mu kufukirira, ebigimusa n’amagezi ag’ekikugu.\n3 Ababbi b’emmere, batukoze bubi kuba tebakomye ku kubba kwokka, wabula n’okwonoona kuba bw’asanga mu lusuku nga temuli matooke makulu, amato gonna agaleka ku ttaka ng’agatemyetemye.\n4 Emmwaanyi zo ababbi batema miti ne banogera wansi ekitufi iriza kuba emmwaanyi etwala ebbanga ddene ne ssente.\nOkusookera ddala Bannayuganda mbawa amagezi balekere awo okutwala obulimi ng’omulimu ogwa wansi kuba busobolera ddala okukyusa embeera z’omuntu, ekitundu n’eggwanga lyonna.\nEmbeera y’ekyeya ng’eno abavubuka abakyalina amaanyi tugyeyambise nga tufukirira ebirime naddala ebikula amangu ng’ennyaanya n’enva endiirwa kuba bya ttunzi.\nAbafumbo muyige okukolera awamu nga famire kuba bwe bweggasi obusookerwako bwe muba baakufuna mu bye mukola.\nOmukozi wa Gavumenti bamuyimirizza ku mulimu lwa kwambala mmini\nLUMAAMA Francis alabudde abantu...\nOmusibe afiiridde mu kaduukulu...\nEyasibidde omwana we mu kabuyonjo...\nOmugagga Cameroon Gitawo ayogedde...\nOmukozi wa Gavumenti bamuyimirizza...


Bukedde Online - Ebivaako abawala okugaana abalenzi\nEbivaako abawala okugaana abalenzi\nEBBALUWA YA SSENGA: Essimu etuuse okukulemesa...\nOmusajja angobye mu nju n’abaana baffe musanvu...\nOKWEGOMBA kyabulijjo mu bantu wakati w’abawala n’abalenzi era ekitonde ekisajja kyo kyakolebwa nga kiriwo okukwana ekikyala.\nKyokka emirundi egimu abawala bagaana abalenzi ababakwana ekibaleetera okulumwa wadde ng’olumu n’abawala baba balina ensonga zaabwe. Zino wammanga ze zimu ku nsonga ezibaleetera okubagaana.\nEbizibu bye baafunira mu mukwano omukadde Abawala abamu bagaana abalenzi ababeera babakwanye si lwakuba nti tebabasaanira naye olw’okuba batya okuddamu okugwa mu bizibu bye yalimu.\nOkutya okutambuza omukwano. Abawala abamu bagaana balenzi ababa babakwanye olw’okuba batya obuvunaanyizibwa bw’okutambuza omukwano omuli okwewaayo n’okwerekereza.\nAbavubuka abamu tebaba na buvumu mu kukwana. Abavubuka abamu omuwala ne bw’aba yandimwagadde yeekanaga amugaanyi olw’obutitiizi bwe balaga nga babakwana omuwala n’amanya nti gwaliko tajja kusobola.\nOkukola ebintu ng’okyali mu kugezesebwa. Okugaanibwa tekutera kubeerawo ku lunaku lw’osooka okukwana omuwala wabula emirundi egimu omuwala asobola okuwa omukisa ne mutuukako ne mu kisenge naye bw’olemwa okukola ebintu mu butuufu bwabyo weekanga ogaaniddwa.\nOkukwana omukyala atali wa kiraasi yo. Abavubuka abamu tebeepimira nga bakwana abawala ne batuuka n’okukwana abawala abatali ba kiraasi zaabwe ekivaamu kugaanibwa.\nEndabika Abawala bwe baba baagala abalenzi emirundi egisinga nga tebannaba na kumanya kiki kikwata ku mulenzi, asooka kutunula ku ndabika ng’ennyambala, ffeesi ekikula n’ebirala era bw’atabisiima akugaana.\nObuyonjo; Abavubuka abamu tebeefaako nga batuuka n’okukwana omuwala nga mukyafu, okugeza engoye ziyinza okuba njoze naye enviiri nga sinsale, amannyo amajama nga n’olusu lumufubutukamu.\nEnjogera Abavubuka abamu baboggoka nnyo mu mbeera zaabwe eza bulijjo. Kino batuuka n’okutitwala mu kukwana abawala n’aweetaagisa okugonza olulimi n’asigala nga akyakalubya.’ Okupapira akaboozi; Wadde ng’abawala bangi ensangi zino waliwo abamu abataagala mulenzi apapa era bw’okikola agaana\nObubonero kw’olabira ng’omuvubuka akwegwanyiza mucanzi w’abawala\nBboosi ayagala okusooka okukukozesa akuwe omulimu mwewale bw’oti


Bukedde Online - Etteeka ku bamansa kasasiro lijja\nEtteeka ku bamansa kasasiro lijja\nUganda egenda kutandika okukola amasimu agaayo...\nAkwatibwa ng'awa abaana abataayaayiza ku...\nAdded 22nd October 2019\nMINISITA avunaanyizibwa ku guno na guli Mary Karooro ategeezezza nti gavumenti egenda kuleeta ebibonerezo eri abamala gamansa kasasiro ekivuddeko obujama n’okwonoona obutonde bw’ensi naddala mu bibuga\nMinisita atalina mulimu gwa nkalakalira Mary Karooro ng’ayogera.\n‘’Abantu bagenda bamansa kasasiro buli we basanze. Bamala gakasuka bucupa lwa mazzi ekivuddeko emyala okuzibikira,’’ Karooro bwe yagambye.\nN’agamba nti omulimu gw’okubaga etteeka lino gwali gutandikiddwa palamenti kyokka gavumenti yagweddizza.\nKarooro yagambye nti gavumenti yalagidde minisitule y’ebyamazzi ne gavumenti z’ebitundu okubaga etteeka erigenda okulwanyisa omuze guno.\nYabadde abuulira bannamawulire ku by’okukuza olunaku lw’ekibiina ky’amawanga amagatte olubaawo October 24.\nN’ategeeza nti n’olukiiko lwa baminisita ba Uganda lwatudde ne lukubaganya ebirowoozo ku ngeri y’okutuukiriza ebigendererwa by’ekibiina ky’amawanga amagatte ebikwata ku kuggyawo embeera yonna enyiga abantu ng’omwaka 2030 we gunaatuukira ebimanyiddwa nga ‘Sustainable development Goals.’\nEmbeera erwanyisibwa mulimu; okulwanyisa obwavu,ebyobulamu ebibi,okutumbula ebyenjigiriza,obuyonjo n’amazzi, okutumbula enkulakulana n’okulwanyisa ebbula ly’emirimu, okuzimba enguudo n’ebirala ebiyamba abantu,okubunyisa omwenkanonkano ,okulwanyisa enkyukakyuka mu mbeera z’obudde n’ebirala.\nKarooro eyabadde n’omukungu w’ekibiina ky’amawanga amagatte atuula mu Uganda Rosa Malango yagambye nti ensonga zino gavumenti ya Uganda ezikwasizza maanyi era egenda kusomesa Bannayuganda ku nsonga zino.\nGyo emikolo gy’okukuza olunaku lw’ekibiina ky’ensi yonna gijja kubeera kubeera ku kisaawe e Kololo nga gisuubiewa okukulemberwa Pulezidenti Museveni nga October 24.\nAte nga October 27 wajja kubaawo okudduka okuli ku mulamwa gw’okulaba nga Kampala abaamu empewo ennungu nga gijja kusibulwa omukama wa Bunyoro Oyo Nyimba Kabamba Iguru.\nYiino list y'abayimbi ba Uganda abasinga amaanyi ku Social media, gisome omanye omuyimbi wo bwayimiridde


Bukedde Online - Engeri taata wa Nnaabagereka gy’avudde mu kaduukulu\nBalumirizza Ssaabalamuzi Katureebe okwekomya...\nEyali muninkini wa Kaweesi akwasizza abaserikale...\nJOHN Luswata okuyimbulwa mu kkomera kyaddiridde enteeseganya ez’amaanyi nga famire ye esala entotto okulaba bwe bafunamu obukadde 28 okuzisasula omusajja eyamututte ku poliisi ng’azimubanja.\nAmaka ga Luswata mu katono\nBya Godfrey Sempijja\nSsente zino zaava mu poloti, Luswata gye yatunda emirundi ebiri.\nOmusango gwagguddwaawo ku fayiro nnamba SD Ref 46/28/07/17. Luswata ye taata wa Nnaabagereka Sylvia Nagginda.\nOkuva lwe yakwatiddwa ku Lwokutaano mu ttuntu, famire ye ebadde mu kusala ntotto engeri gy’ayimbulwamu.\nEnkiiko ezaataasizza Luswata Nnaabagereka teyazeetabyemu naye ensonda okuva mu famire zaatutegeezezza nti obwedda ebigenda mu maaso babimutegeeza ku ssimu.\nFamire yasoose kwetemamu ng’abamu tebaagala kudduukirira mukulu Luswata nga bagamba nti ayitirizza okwetaba mu buvuyo bw’ettaka mu bitundu by’e Nkumba ne Kasenyi, kitaabwe Nelson Ssebugwawo gye yalina ettaka eddene, kyokka ne bakkaanya nti olw’obulungi bwa famire ya Ssebugwawo n’ekitiibwa kya Nnaabagereka, basale amagezi agamuggyayo.\nLuswata yakwatibwa ku Lwokutaano ng’avunaanibwa okutunda ettaka ery’empewo n’aggalirwa ku Poliisi y’e Mpala e Ntebe.\nDr. Ian Ssendawula, omutuuze w’e Kitende ku luguudo lwe Ntebe ye yagenze ku poliisi n’aloopa abooluganda basatu okuli; John Luswata Ssebugwawo (taata wa Nnaabagereka), Edmund Ssebugwawo n’omulala eyategeerekeseeko erya Steven.\nDr. Ssendawula agamba nti ku ntandikwa ya February wa 2017, yatuukirira abooluganda abo abasatu ne bamuguza poloti y’ettaka eweza obugazi bwa fuuti 100 ku 100 ku bukadde 28 nga kuliko n’ekyapa.\nEttaka lino lisangibwa ku kyalo Bufulu-Nkumba, okuliraanira ddala ekikomera ky’amaka g’omutaka, omugenzi Nelson Edmond Nkalubo Ssebugwawo eyali jjajja wa Nnaabagereka.\nKyokka ekyaggya Ssendawula enviiri ku mutwe, agenda okudda ku ttaka lye baamuguza oluvannyuma lwa wiiki bbiri, n’asangako abazimbako.\nEyali azimba yamutegeeza nti wano yali yagulawo dda, era ng’abantu be bamu be baamuguza. Bwe yatuukirira abaamuguza, baasalawo okutuuza olukiiko nga famire ya Ssebugwawo, kyokka baagenda okwekenneenya ekyapa nga tekikwatagana na poloti gye baali batunze.\nOluvannyuma lw’okukizuula ng’eby’ekyapa tebikwatagana, Dr. Ssendawula yabasaba bamuddize ssente ze asobole okunoonya ettaka eddala ly’agula.\nKyokka abakwate baatandika okumubuzaabuza nga bwe bamutegeeza agumiikirize kuba baali bajja kumufuniramu ettaka eddala.\nDr. Sendawula baamutumidde ababaka ab’enjawulo okutuusa lwe yakkirizza ne batuula ne bakkaanya.\nLuswata yaweereddwa ennaku musanvu zokka okunoonya obukadde 28 azimusasule era ekyo bwe kimulema agende asimbibwe mu kkooti avunaanibwe okutunda ettaka ery’empewo.\nENKAAYANA KU TTAKA LY’OMUTAKA NELSON SSEBUGWAWO\nGuno si gwe mulundi ogusoose omukulu Luswata okufuna obuzibu mu by’ettaka.\nAzze abeera mu misango egy’enjawulo egikwata ku kutunda poloti ku ttaka lya kitaawe era ensonga emirundi mingi ziggweera ku poliisi nga bakaayana nabo bamuwawaabidde.\nOmutaka Ssebugwawo naye we yafiira ng’alina abantu bangi bagugulana nabo ku ttaka lye abamu ng’abavunaana kulyesenzaako mu bukyamu.\nFamire eno kumpi ye nnannyini ttaka ly’e Nkumba lyonna okuli n’ebyalo ebirala nga Bunono ne Katabi okutuukira ddala e Kasenyi ku mwalo.\nJohn Luswata Ssebugwawo,\ntaata wa Nnaabagereka\nFamire y’omupoliisi eyattibwa abeebijambiya esobeddwa


Bukedde Online - Emmeeri gye bawambye esiikudde owa Korea\nEmmeeri gye bawambye esiikudde owa Korea\nTrump alabudde owa North Korea akomye okweraga\nMugabe bamuwadde akasiimo ka buwumbi 36\nEMMEERI gye bawambye esiikudde Pulezidenti wa North Korea n’alabula Amerika nti egenda kukakasa nti, “Ke babadde bayita akasajja kaafuuka dda essajja ery’amaanyi.”\nEmmeeri gye baawambye.\nPulezidenti Kim Jong Un mu kiwandiiko kye ekyafulumidde ku mukutu gw’amawulire ogwa North Korea oguyitibwa Korean Central News Agency (KCNA) yasoose kutegeeza nti: North Korea kati ggwanga linnantameggwa era ekyo Amerika ne banywanyi baayo bonna balina okukikkiriza oba baagala oba tebaagala.\nYagasseeko nti: Amerika emazeeko omwaka guno gwonna ng’etusosonkereza naye erina okukitegeera nti teri kintu na kimu ky’eyinza kutukola ne kituggya ku mulamwa gwe tuliko ogw’okugisukkulumako.\nYayongedde okwogera mu bumalirivu nti kye baluubirira kwe kusukkuluma ku Amerika mu by’ekijaasi ne mu byenfuna era nti Amerika eri mu kutya kubanga eraba eggwanga eririmu abantu abassa ekimu era nga bamaliridde okutuuka ku kirooto kyabwe ate nga tebatidde muntu yenna yeekiika mu kkubo lyabwe.\nENGERI GYE BAWAMBYE EMMEERI\nAmagye ga South Korea nga gayambibwako Abamerika ge gaakutte emmeeri eyabadde eyolekera North Korea.\nEmmeeri eno gye baakutte ku Lwomukaaga yabaddeko bendera y’eggwanga eriyitibwa Republic of Panama.\nEggwanga lino lyetooloddwa eriyanja Pacific ne Caribbean Sea. Omukutu gwa Reuters gwategeezezza nti emmeeri eno eyawambiddwa yabadde etisse ttani z’amafuta 5,100 ze yabadde ekukusa okutwala mu North Korea.\nEmikutu egimu gyasoose kutegeeza nti eno mmeeri ya North Korea eyabadde etumiddwa okukima amafuta mu bizinga by’e Panama era ne bagiteekako bendera ya Panama mu lukujjukujju okubuzaabuza ab’ebyokwerinda abalawuna ennyanja.\nKyokka gavumenti ya Panama yayanguye mangu okutegeeza nti emmeeri yaabwe era baagituuma n’erinnya “KOTI” kyokka tebaalambuludde ku ‘misoni’ emmeeri eno gye yabaddeko.\nEmmeeri eno baagikwatidde okumpi n’omwalo gw’e Pyeongtaek- Dangjin oguli ku ludda lwa South Korea era yabadde ebalaamiriza okudda ku ludda lwa North Korea.\nEkyasinze okwewuunyisa abaagikutte kwe kusangako Abachina abangi ennyo mpozzi ne bannansi ba Myanmar (eyali eyitibwa Burma) era omukutu gw’amawulire ogwa South Korea Yonhap News Agency gwategeezezza nti kino kyalaze nti ‘misoni’ y’emmeeri eno yabaddemu abantu bangi nga kiteeberezebwa nti bendera ya Panama yakozeseddwa bukozesebwa.\nOluvannyuma lw’okukwata emmeeri eno, ekyaddiridde ye Pulezidenti Kim okufulumya ekiwandiiko ng’alumba Amerika ne South Korea; kyokka mu kiwandiiko yeewaze okukoona ku mmeeri eyawambiddwa.\nWabula abamu ku bakungu ba Amerika baasinzidde ku ttivvi ya CNN ne bategeeza nti kiri mu ggiraasi nti ekyogeza Pulezidenti Kim ebikankana ye mmeeri eyakwatiddwa ng’ebalaamiriza okugenda mu North Korea.\nEno ye mmeeri eyookubiri okuwambibwa amagye ga South Korea nga gayambibwako abaserikale ba Amerika naddala abali mu kitongole ekikessi.\nBaasoose kukwata mmeeri ya Hong Kong eyitibwa Lighthouse Winmore eyabadde etwala amafuta ttani 600 egateeka mu mmeeri ya North Korea eyitibwa “Sam Jong 2”.\nKigambibwa nti China y’eyabadde emabega w’emmeeri eno eyasoose okuwambibwa, era amangu ddala ng’amawulire gasaasaanye wiiki ewedde, Pulezidenti wa Amerika Donald Trump yatadde obubaka ku mukutu gwe ogwa Twitter n’ategeeza nti China bulijjo yeegaana okukukuta ne North Korea naye ku luno bagikutte lubona.\nOmwaka gwe tukomekkerezza, olukiiko lw’amawanga amagatte lwateeka nnatti ezikugira eggwanga lyonna okusuubulagana ne North Korea nga bagibonereza olw’okugezesa ebyokulwanyisa bya ‘Nukiriya” eby’obulabe eri ensi yonna era nga baagala ekkirize bisaanyizibwewo; ekintu Pulezidenti kye yawakanyizaawo.\nPulezidenti Kim mu bubaka bwe yawadde yayongedde okuboggola nti teri nnatti yonna gye bayinza kubassaako n’ebalemesa ekiruubirirwa kye baliko okufuuka nnantameggwa.\nAmerika, South Korea n’abamu ku batuula ku lukiiko lw’amawanga amagatte baabadde balumirizza Russia nti nayo eri mabega w’okuguza North Korea ebyamaguzi mu nkukutu; kyokka Russia ng’eyita mu Minisitule y’ensonga z’ebweru baafulumizza ekiwandiiko nga beesammula okuguza North Korea ebyamaguzi.\nKatikkiro alumbye abaagala okutwala Kabaka mu kkooti\nPalamenti eyisizza bajeti ya 2019/20\nEbbanja lya bbanka lya buwumbi 34 lisattizza omugagga wa SENANA supamaketi n'addukira mu kkooti


Bukedde Online - Corona Virus ereeseewo okutya mu nkambi y'okubaka\nCorona Virus ereeseewo okutya mu nkambi y'okubaka\nMoses B. Mwase alondeddwa ku bwa Pulezidenti...\nEKIBIINA ekifuga omuzannyo gw’okubaka mu ggwanga ekya Uganda Netball Federation(UNF) kifunye okwekanga oluvannyuma lwa Kenya okulangirira nga bw’etegenda kwetaba mu mpaka za East African Club Championship.\nUganda be bategesi b’empaka zino era nga zisuubirwa okubeera mu MTN Arena e Lugogo ku wiikendi eno,zaakwetabwamu ttiimu empanguzi ku lukalu lw’obuvanjuba bw’Afrika(Kenya, Tanzania, Zanzibar ne Uganda).\nOlw’ekirwadde kya Coronavirus, Kenya yavudde mu mpaka zino ekireeseewo obweralikirivu eri abategesi nti n’amawanga amalala gandyefuula ne gatajja ekiyinza okubayingiramu kuba babadde bamaze okusasula buli ekyetaagisa empaka zino okuzannyibwa.\nWilberforce Mutete ayogerera ekibiina ky’okubaka mu ggwanga agamba nti enteekateeka zonna zibadde ziwedde wabula bali mu kutya ssinga empaka zino tezibaawo okuva Kenya bw’evuddemu.\n“Bulijjo ensi emu bw’evaamu tekigaana ndala kuzannya, naye obweraliikirivu we buli, n’abalala bayinza obutajja, naye ttiimu zaffe zigenda mu maaso n’okutendekebwa,” Mutete bwe yategeezezza.\nAgattako nti eggulo(Lwakubiri) yasobodde okwogerako ne ssaabawandiisi wa Zanzibar ku ssimu n’amugamba nti nabo tebamanyi oba banajja naye nga ttiimu zaabwe ziri mukutendekebwa .\n“Ttiimu zonna tuzisuubira okuba nga zituuse wano obutasussa Lwakutaano, bwe lunaazibira enkya(Lwakuna) tujja kuba tumanyi ekituufu.\nTtiimu za Uganda okuli; KCCA, Police, UPDF, Prison ne NIC abalina ekikopo kinoze zisuubirwa okwetabamu


Ebigwana - Legalities\nKale tubuulire, olowooza otya? Kirungi okuwa Kayisaali omusolo, oba si weewaawo? Naye Yesu n'ategeera obubi bwabwe, n'agamba nti Munkemera ki, mmwe bannanfuusi? Mundage effeeza ey'omusolo. Ne bamuleetera eddinaali.mN'abagamba nti Ekifaananyi kino n'obuwandiikeko by'ani? Ne bamugamba nti Bya Kayisaali. Awo n'abagamba nti Kale musasule Kayisaali ebya Kayisaali; ne Katonda ebya Katonda.- Matayo Matthew 22:17-21\nnga mulina empisa zammwe mu b'amawanga ennungi; nga bwe baboogerako ng'abakola obubi, olw'ebikolwa byammwe ebirungi bye balaba balyoke bagulumize Katonda ku lunaku olw'okulabirwamu.Mugonderenga buli kiragiro ky'abantu ku bwa Mukama waffe: oba kabaka nga ye asinga bonna;oba abaamasaza, nga ye b'atuma olw'okukangavvulanga abakola obubi, n'olw'okusiimanga abakola obulungi.- 1 Peetero 1 Peter 2:12-14\nYagalananga mangu n'oyo akuwawaabira ng'okyali naye mu kkubo; akuwawaabira alemenga oku kutwala eri katikkiro, so ne katikkiri alemenga okukuwa omumbowa, era olemenga okuteekebwa mu kkomera. Mazima nkugamba nti Tolivaamu, okutuusa lw'olimala okukome kkereza n'eppeesa erimu.- Matayo Matthew 5:25-26\nera mulitwalibwa eri abaamasaza n'eri bakabaka okubalanga nze, okuba obujulirwa eri bo n'ab'amawanga. Naye bwe banaabawangayo, temweraliikiranga nti Tunaagamba tutya? nti Tunaayogera ki? kubanga muliweebwa mu kiseera ekyo bye mulyogera.- Matayo Matthew 10:18, 19\nTemubeeranga na bbanja lyonna eri omuntu yenna, wabula okwagalananga: kubanga ayagala muntu munne, ng'atuukirizza amateeka.- Abaruumi Romans 13:8\nAwo Piraato n'amugamba nti Toyogera nange? tomanyi nga nnina obuyinza obw'okukuta, era nnina obuyinza obw'okukukomerera?Yesu n'amuddamu nti Tewandibadde na buyinza bwonna ku nze, singa tebwakuweebwa okuva waggulu; ampaddeyo gy'oli kyavudde abeera n'ekibi ekisinga.- Yokaana John 19:10, 11\nAwo olwatuuka mu nnaku ezo etteeka ne liva eri Kayisaali Augusito ab'ensi zonna okuwandiikibwa.Okwo kwe kuwandiikibwa okwasooka okubaawo Kuleniyo bwe yali nga y'afuga Obusuuli.Bonna ne bagenda okwewandiika, buli muntu mu kibuga kyabo.Ne Yusufu n'ava e Nazaaleesi mu kibuga eky'e Ggaliraaya, n'alinnya e Buyudaaya, okugenda mu kibuga kya Dawudi, ekiyitibwa Besirekemu, kubatrga yali wa mu nnyumba era wa mu kika kya Dawudi,yeewandiike ne Malyamu, gwe yali ayogereza, ng'ali lubuto.- Lukka Luke 2:1-5\nLaba, amawanga gali ng'ettondo eriri mu nsuwa, era babalibwa ng'effufugge eriri mu minzaani: laba, asitula ebizinga ng'ekintu ekitono ennyo...Amawanga gonna gali nga si kintu mu maaso ge; gabalibwa gy'ali nga si kintu ddala era nga kirerya.- Isaaya Isaiah 40:15, 17\nBuli muntu awulirenga abakulu abafuga: kubanga tewali bukulu butava eri Katonda; n'abakulu abaliwo baalagirwa Katonda. Awakanya obukulu kyava awakanya okulagira hwa Katonda: era bawakana balyezzaako omusango bo bokka. Kubanga abafuga si ba kutiisa mu kikolwa ekirungi, wabula mu kibi: Era oyagala obutatya bukulu? kola bulungi, alikusiima: kubanga ye muweereza wa Katonda eri ggwe olw'obulungi. Naye bw'okola obubi, tya; kubanga tawatira kitala bwereere: kubanga ye nuweereza wa Katonda, awalana obusungu ku oyo akola obubi. Kyekivudde kibagwanira okuwulira, si lwa busungu bwokka, naye lwa ku lw'omwoyo gwammwe. Era kyemuva muwa omusolo; kubanga be baweereza ba Katonda, nga banyiikirira mu mulimu ogwo.Musasulenga bonna amabanja gaabwe: ab'omusolo musolo; ab'empooza mpooza; ab'okutiibwa kutya; ab'ekitiibwa kitiibwa.- Abaruumi Romans 13:1-7


ESSANYU! Omugagga Ham alaze amaanyi mu kkooti, awangudde omusango gwa biriyoni 120, 'Diamond Trust Bank' bagiwadde ebiragiro ebikakali ku ssente - Galaxy FM 100.2 ESSANYU! Omugagga Ham alaze amaanyi mu kkooti, awangudde omusango gwa biriyoni 120, 'Diamond Trust Bank' bagiwadde ebiragiro ebikakali ku ssente - Galaxy FM 100.2\nESSANYU! Omugagga Ham alaze amaanyi mu kkooti, awangudde omusango gwa biriyoni 120, ‘Diamond Trust Bank’ bagiwadde ebiragiro ebikakali ku ssente\nKyaddaki omugagga Hamis Kiggundu awangudde omusango gwe yatwala mu kkooti ng’avunaana Bbanka eya Diamond Trust okuggya ssente kw’akawunti ye mungeri y’olukujjukujju okumala ebbanga eriwera.\nHam yaddukira mu kkooti y’obusuubuzi mu Kampala ng’alumiriza Diamond Trust okuggya ssente, obuwumbi 120 kw’akawunti ye nga tewali ku mwebuzaako.\nEnkya ya leero, omulamuzi Henry Adonya asingisiza Diamond Trust Bbanka omusango, ekiwadde bannamateeka ba Ham essanyu ssaako n’obuwanguzi.\nOmulamuzi Henry Adonya\nOmulamuzi alagidde Bbanka okuddiza Ham ensimbi ze ssaako n’ensimbi zonna zafiiriddwa mu kutambuza omusango, okusasulira obudde bwe ng’ali mu kkooti ssaako n’okumudizza ebyapa, ebyatwalibwa mu ngeri emenya amateeka.\nBannamateeka ba Ham Enterprises Ltd aba Mwema Advocates, bali mu ssanyu olw’omulamuzi okulaga nti bawangudde omusango.\nAte Ham agambye nti ye ssaawa, okulwanyisa bbanka mu Uganda, ezegumbulidde okunyaga ensimbi z’abantu nga eky’okuwangula omusango olunnaku olwaleero, bannayuganda bonna bafunye obuwanguzi.\nAgamba nti Bbanka, zeyambisa amateeka amakyamu okunyigiriza bakasitoma wabula asobodde okuwangula omusango.\nEddoboozi lya Ham\nEbiwandiiko, biraga nti Ham kasitoma mu Diamond Trust Bbanka era yewola ensimbi obuwumbi 41 nga yali akyabanjibwa obuwumbi 39 wabula Diamond Trust okuva mu ggwanga erya Kenya, kwe kutekateeka, okutwala ensimbi zonna ezaali kw’akawunta za Ham ssaako n’ebyapa bye.\nHam agamba nti Bbanka, yatandiika okuggya ssente ze kw’akawunta ze okumala emyaka egisukka mu 10, ezisinga kwezo ze yali abanjibwa nga tewali ku mwebuzaako ssaako n’okusigaza ebyapa bye, kwe kuddukira mu kkooti, gyawangulidde omusango.


Bukedde Online - EBINTU 14 EBIBUZA ESSANYU MU MAKA ENSANGI ZINO\nOmusajja yanjooga ne mmwesonyiwa kyokka ak...\nObwavu bwa bulabe nnyo mu bafumbo era omuntu omwavu tasoboka kuba aba n’obusungu olw’ebintu ebingi by’aba alowoozaako naye nga tasobola kubikolako.\nOmukyala ng’akutte munne ettaayi. Obusambattuko nga buno mu maka bumalawo essanyu mu bufumbo. Ebirala ebimalawo essanyu mu maka, Laba P14 ne 15.\nOMWAMI n’omukyala bwe basiimagana bakola amaka era ne bafuuka omuntu omu.\nNaye ebiseera bingi gye biggweera ng’essanyu eryaliwo mu luberyeberye lyafuuka lufumo.\nOlwo ng’eyayitanga munne amannya g’olusuusuuto amweyitira, ‘Ono, Oli, Kitammwe, Nnyammwe, n’amalala agataliimu wadde ddoozi ya laavu.\nEssanyu bwe libula mu maka ebintu bingi ebikyuka.\nBw’otuukako mu bifo abafumbo gye batera okutwala ensonga zaabwe okubaluηηamya oyinza okwewuunya kuba buli lunaku wabaawo abaleeta ensonga zaabwe ezibamazeeko essanyu.\nAbaagalana abafunye obutakkaanya. Oluusi embeera eno ebuza essanyu mu maka ne gasaanawo.\nEbimu ku bisinga okumalawo essanyu mu maka mulimu;\n1 Obwavu. Obwavu bwa bulabe nnyo mu bafumbo era omuntu omwavu tasoboka kuba aba n’obusungu olw’ebintu ebingi by’aba alowoozaako naye nga tasobola kubikolako.\nKino kivaako ab’ewuwe okuba mu nnaku nga n’emirundi mingi abakulu n’abakulu babeera mu kuyomba.\nObwavu bukosa nnyo omuntu eyalina ku ssente ne ziggwaawo okusinga oyo atabeerangako nazo.\n2 Obugagga. Abasajja abamu baagala nnyo bakyala baabwe mu biseera nga tebalina ssente, wabula oluusi ate ssente bwe zijja mu maka ate ne zifuuka ensibuko y’ennaku mu maka.\nOkugeza omusajja bw’aba abadde mu bwavu ne mukazi we nga bakwatagana, omusajja bw’afuna ssente olwo ng’omukazi atandika kumutunuulira kyamuli, ng’olwo anoonyaayo abayidde entumbwe b’aba ayagala okulya nabo ssente.\nKino era kye bibaawo ne ku bakazi. Omukazi abadde omwavu bw’afuna ssente n’aziwulira olwo ng’atandika okulengezza bba kuba aba alaba ng’atakyamusaana. Olwo essanyu liyinza okubukala mu maka ag’ekika ekyo?\n3 Endwadde naddala siriimu. Emirundi mingi abafumbo ssinga omu afuna obulwadde ng’omulala tabulina kireetera omu okukyawa munne kuba bw’aba mukyala nga y’abulina omwami tasobola kumwesiga ate era ssinga omwami y’abufuna n’omukyala taddamu kumwesiga.\nEkiddirira kuba kusika muguwa era gye biggweera oluusi nga baawudde ebisenge olwo ng’essanyu libulira ddala.\n4 Omwenge ne sigala. Abantu abamu basanga oba basiimagana ne bannaabwe nga balina ebintu bye batakozesa gamba nga omwenge naye oluvannyuma omu n’aguyiga ate ne weesanga nga bw’aba musajja obuvunaanyibwa abusudde ekiddirira kuba kutandika ntalo era gye biggweera essanyu mu bufumbo wamu n’amaka liba terikyasobola kubaawo.\n5 Enjawukana mu ddiini. Mu kusiimagana abantu abamu batera okukkiriziganya omu okukyuka okudda mu ddiini ya munne oba buli omu okusigala mu yiye, wabula oluusi wabaawo obukwakkulizo obutasobola kwewalika nga kino ebiseera ebisinga kibuza enkwatagana mu maka.\n6 Obutaba na mmizi. Ssinga omu ku bafumbo taba na mmizi oluusi kireetawo obuzibu kubanga ebigambo gye bikoma okusaasaana bisobola okubakosa n’ekivaamu oluusi kutabuka.\n7 Eηηanda n’emikwano. Ensangi zino abantu abatubeera okumpi naddala abeηηanda n’emikwano oluusi beenyigira butereevu mu bufumbo oluusi ekireetawo obuzibu, naddala bwe baba tebaagaliza bufumbo obwo okubeerawo. Bano basobola okubatabula essanyu ne liggwa mu maka gammwe.\n8 Okweraguza. Kino kisinga kubeera mu bakazi. Ssinga agenda mu basawo ne bamubuulira ebitasanyusa ku bba, oluusi kireetawo ennyiike mu mutima gwe. Sso nga n’omusajja bw’amanya nti omukazi yeeraguza ate nga takolagana nabyo, kyangu obufumbo okuggweerawo ddala.\n9 Obutakulaakulana. Enkulaakulana kasita ebula mu maka essanyu libaamu ttono. Oluusi okukulaakulana tekugaana lwa butabaawo ssente, wabula kiva mu buteesigaηηana nga teri ayagala kutoola ku ssente ze okubaako ekikolebwa. Amaka ag’ekika kino tegabaamu ssanyu.\n10 Enjawulo mu myaka. Oluusi omu bw’aba asinga nnyo ku munne mu myaka, essanyu liyinza okubula mu maka, kuba buli omu abeera alowooza bibye, ate nga n’ebireeta essanyu oluusi byawukana okusinziira ku myaka.\nOkugeza omusajja bw’aba wa myaka 60 n’awasa omuwala ow’emyaka 26, omuwala ebimuwa essanyu biba birala nnyo ku kisanyusa omusajja.\n11 Obuteesigaηηana. Obufumbo bwe bujjamu omu okwekengera munne mu nsonga yonna, essanyu lifuuka lufumo kubanga kizibu okusanyukira omuntu gw’oteesiga oba gw’olinako akabuuza.\n12 Obwenzi. Buno bwe buyingira mu nnyumba nga buyita mu luggi, essanyu lufulumira mu ddirisa. Teri musajja oba mukyala ayagala kutunula wadde okumanya omuntu gw’agabana naye omwagalwa we. Ekizibu nti ensangi zino abasajja n’abakazi basindana mu bwenzi. Amaka agali mu mbeera eno kizibu okubaamu essanyu.\n13 Obubbi. Nazzikuno ng’omuntu tasobola kubba munne gwe bagatta naye ekitanda. Naye ensangi zino owulira abasajja abasooba ne babba ssente mu nsawo za bakazi baabwe, ssaako abakazi abayaza mu ngoye z’abaami baabwe ne babbamu ssente.\n14 Omusajja obuteesobola mu nsonga z’omu kisenge. Omukyala yenna ng’oggyeeko emmere gy’alya aba yeetaaga okusanyusibwa mu kisenge. Ssinga kino kimulema olw’amaanyi okukendeera kyangu okuba ensibuko y’obusambattuko mu maka era essanyu ne liggweerawo ddala.\nRev. Enock Musasizi ow’ekkanisa ya All Saints e Lukaya mu Kalungu alaze bwati ebivaako abaagalana okutabuka ensangi zino:\nEnsangi zino naffe bannaddiini abamu tetukyafaayo nnyo kulondoola bafumbo okuzuula oba nga waliwo ebitatambula bulungi mu maka gaabwe, so nga bangi beetaaga okubudaabudibwa olubeerera. Olumala okubagatta tetufaayo kumanya biki biddirira, ekyo no kyetaaga okukyusa kubanga kati sitaani yeegiriisa nnyo mu baagalana.\nObwavu bwe buyitirira mu maka nagwo mutawaana gwennyini. Buli omwami lw’abulwa ensimbi ezigula ebimu ku byetaago ebibeezaawo amaka, okuteesa kutuuka ekiseera ne kuggwaawo ekiddirira kuba kuyombanga buli kiseera.\nAbakyala ennaku zino abasinga bafumbirwa bintu so si kwagala munne nga bwe kyalinga edda, ky’ova olaba omukyala olubaza nti awezezza ebbanga eggere mu bufumbo, atandika okwesuulamu akambaayaaya afune w’ayawukanira n’omusajja nti bagabane ebintu.\nObwenzi mu maka ku njuyi zombi efuuse emmanduso y’okutabula amaka. Omukyala bw’amanya nti bba ayenda abasinga abeera ayagala naye kwesasuza ekivaako obutawaηηana kitiibwa, omu bw’alaba takyasobola kugumiikiriza mbeera bwetyo ng’asibamu ebyanguwa olwo ng’obufumbo buggweerawo ddala.\nRev. Musasizi agamba nti okumalawo embeera eno, abafumbo kirungi bakole bino;\n1 Katonda n’eddiini tebisaana kubula mu baagalana kubanga bubeera bulabe bwennyini. Noolwekyo, abafumbo kirungi beekwate ku nnono za Katonda ng’ekyawandiikibwa mu Bayibuli, ekitabo kya Engero 5:15-18 bwe kigamba nti; “..Onyweranga amazzi mu kidiba kyo ggwe, n’amazzi gakulukutenga mu luzzi lwo, gabeererenga ddala gago so ssi ga bagenyi,era sanyukiranga omukazi w’obuvubuka bwo”.\n2 Abaagalana mwewale okuvuganya n’okwegeraageranya ku balala naddala ababasingako, ate si mu ssente zokka wabula n’endabika, oluusi kivaako okuwankawanka eno neeri nakyo ekitabula amaka, so ng’omwami kyangu okufuula munno ky’oyagala abeere kasita obeera ng’omukkiririzaamu.\nFlorence Nakato akola ku nsonga z’amaka ku poliisi y’e Nakulabye agamba nti buli lunaku bafuna emisango gy’abaagalana abasoowaganye mingi era nga gyetooloolera ku kukyawagana, obwenzi, obutalabirira maka n’ebiringa ebyo.\nNakato agamba nti okukendeeza ku bizibu ebimalawo essanyu mu maka, abantu bandisazewo okutandika amaka nga beetegese okukolera awamu okusobola okulwanyisa enkyukakyuka yonna eyinza okugezaako okumalawo essanyu wakati waabwe.\nNakato era awa abafumbo amagezi okwewala ebigambo, ate bwe baba bafunye obutakkaanya bagezeeko okulaba nga baddukira mangu eri abasobola okubatuuza ne bagonjoola ensonga nga tezinnagenda wala.\n'Nze ndi wa mukisa'\nEbipya bizuuse ku muwala agambibwa okuwambibwa: "Muwala wange si muwambe ali mu bufumbo - maama"\nTaata asse muwala we lwa butakwata Lungereza\nOmuwala abuze awaka


Bukedde Online - Abalumiriza Sheikh Mwanje okutta bba wa Maama Fiina batidde okujja mu kkooti\nMunoonyereze ku baserikale abalya enguzi...\nABAJULIZI abagenda okulumiriza Sheikh Yahya Mwanje bagaanye okujja mu kkooti okuwa obujulizi olw’obutabaawo ngeri feesi n’ebibakwatako gye bikwekebwa.\nSheikh Yahya Mwanje (wakati) ng’aliko by’ategeeza looya we Roberts Kagolo. Ku ddyo ye Muhammad Buyondo omu ku bwe bavunaanibwa.\nBino byayanjuddwa omuwaabi wa Gavumenti, John Baptist Asiimwe, oluvannyuma lw’omulamuzi wa kkooti enkulu Wilson Kwesiga okuyita fayiro y’omusango gutandike okuwozesebwa.\nEggulo ab’oludda lwa Sheikh Mwanje bazze mu bungi mu kkooti enkulu omusango guno gutandike okuwozesebwa wabula abajulizi okuva ku ludda oluwaabi ne batalabikako.\nAsiimwe yagambye nti bakyetegereza engeri y’okukuumamu abajulizi baabwe eri abantu abayinza okubakolako obulabe era nga kino kigenda kubatwalira akaseera kubanga abamu batya okujja mu kkooti.\nEnkola y’okukweka abajulizi ezze ekozesebwa mu misango egy’amaanyi nga ogw’obatujju abaatega bbomu e Lugogo n’ogwa Sheikh Muhammad Yunus Kamoga ogwasaliddwa ku Mmande ya wiiki eno.\nAbajulizi ababa batya okuwa obujulizi mu lujjudde emirundi egimu babadde bakkirizibwa okuwa obujulizi nga mu kkooti temuli bantu era ne bannamawulire ne batakkirizibwamu kyokka abamu bambazibwa obukookolo nga tebasobola kutegeerekeka.\nOmulamuzi Kwesiga yagambye nti yadde ng’oludda oluwaabi lutegeka kubaako ngeri gye lukuumamu abajulizi baalwo, eno si nsonga ebasabisa wiiki ssatu ze baabadde baagala n’abawa amagezi beetegeke kubanga waliwo abaserikale abatatya kuwa bujulizi bwabwe mu lujjudde era n’alagira nti nga September 7, 2017 agenda kutandika okuwulira omusango guno.\nYalagidde oludda oluwaabi okuwa balooya ba Sheikh Mwanje obujulizi bwonna bwe bagenda okwesigamako nabo basobole okuteekateeka engeri gye baneewozaako.\nMwanje avunaanibwa n’aba bodaboda babiri okuva ku siteegi y’e Nsangi Muhammad Buyondo ne Abdu Wahab Ssendegeya kw’ossa omusuubuzi Musa Ssekandi mu musango guno.\nKiggundu yattibwa n’omukuumi we Sgt. Steven Mukasa nga November 26, 2015 e Masanafu mu Kampala ku ssaawa nga 1:00 ey’oku makya bwe baali bakedde ku leediyo kwe baabeeranga ne pulogulaamu buli Lwamukaaga.\nKiggundu ye yali bba wa Sophia Namutebi (Maama Fiina). Oludda oluwaabi lulumiriza Sheikh Mwanje nti ye yaluka olukwe n’afuna aba bodaboda bamukolere omulimu.\nBalumiriza nti yali aludde nga yeewerera Kiggundu.\nSheikh Yahya Mwanje